00:00 / 11.01.2011 | eski savollar | 816\n, Ҳазрат , Тафсири Ҳилол китобингизда Ихлос сураси тафсирида "туг'маган ва туг'илмаган" ояти тафсирида "бу оят Исо(а.с) Аллоҳнинг о'г'ли эканлигини рад қилади" деган мазмун бор. Аммо оят то'г'ридан то'г'ри тушунилса бундан Аллоҳ таолонинг она эмаслиги ва ота онаси ё'қлиги келиб чиқади. Аммо ота эмаслиги келиб чиқмайди. Бу бошқа оятларда аниқ айтилган, албатта. Агар "туг'маган ва туг'илмаган" оятини "насл бо'либ қолдирилмаган ва насл қолдирмаган" деб таржима ёки тафсир қилинса анча ма'қул бо'ларди. Ҳазрат, мен сизга о'ша оятни о'қиган пайтимда ҳаёлимга келган барча фикрларни очиқ айтдим. Бу фикрларга муносабатингиз қандай? Олдиндан жавобингиз учун раҳмат.\n- Бунда Ийсо алайҳиссаломни Худо деб эътиқод қиладиганларга раддия айтилмоқчи бўлган, холос. Бошқа гап йўқ. Туғиш билан насл қолдиришнинг фарқи йўқ. Сиз туғиш аёлларга хос деган соф ўзбекча тушунчадага ўхшайсиз. Бола кўрган эркак зотига туғиш маъноси ҳамма тилларда ишлатилади. Бизда ҳам бефарзанд эракаларни туғмас дейилади. Оятда “лам ялид” дейилган. Буни айнан туғишдан бошқага буриб бўлмайди. Насл ҳам арабча сўз уни бошқача ишлатилади.\nНамозда тажвидни ҳукми?\nҚуръонга ҳақ бeриш


Александр Лукашенко Ўзбекистонга расмий ташриф билан келди - Zamin.uz\n18:38 / 12.09.2018\nБеларусь президенти Александр Лукашенко расмий ташриф билан Ўзбекистонга келди. Давлат раҳбарининг самолёти Ислом Каримов номидаги Тошкент халқаро аэропортига қўнган.\nАлександр Лукашенкони Ўзбекистон Республикаси бош вазири Абдулла Арипов, ташқи ишлар вазири Абдулазиз Комилов кутиб олган.\nТошкентда 13 сентябрь куни давлат раҳбари Ўзбекистон президенти Шавкат Мирзиёев билан музокаралар ўтказади. Музокаралар тор шаклда ва делегациялар аъзолари иштирокидаги кенгайтирилган шаклда бўлиб ўтади. Кутилишича, томонлар савдо-иқтисодий ҳамкорлик, ишлаб чиқариш кооперациясини ривожлантириш ва Ўзбекистонда талабгир бўлган техника ишлаб чиқариш бўйича йиғиш корхоналарини ташкил этиш масалаларини муҳокама қилади.\nМузокараларда саноат, қишлоқ хўжалиги, гуманитар соҳа, туризмга оид қатор йўналишлардаги ҳамкорликни мустаҳкамлашга эътибор қаратилади. Минтақавий ҳамкорликни ривожлантириш савдо-иқтисодий алоқаларни кучайтиришнинг самарали воситаси экани ҳақида сўз юритилади.\nПрезидентлар минтақавий ва халқаро аҳамиятга молик долзарб масалалар юзасидан фикр алмашиши режалаштирилган.\nМузокаралар якунида турли соҳаларда ҳамкорликни кенгайтириш бўйича икки томонлама ҳужжатлар имзоланиши кутилмоқда. Давлат раҳбарлари "Амкодор-Агротехмаш" Беларусь-Ўзбекистон корхонаси ва Made in Belarus Беларусь ишлаб чиқарувчиларининг кўргазмасига ташриф буюриши ҳам назарда тутилган. “Замин” янгиликларини “Telegram”да кузатиб боринг\nШавкат Мирзиёев ва Александр Лукашенко телефон орқали мулоқот қилди\n31-08-2019, 14:07, Ўзбекистон\nШавкат Мирзиёев Александр Лукашенкога таклиф билан чиқди\n2-08-2019, 20:26, Ўзбекистон


Қонунлар ижроси муҳим – Сурхон тонги\nБош саҳифа / Жамият / Қонунлар ижроси муҳим\nДекабр 14, 2018\tЖамият Изоҳ қолдириш 740 Кўрилди\nКуни кеча вилоят ҳокимлигида халқ депутатлари Сурхондарё вилоят Кенгашининг ХХХIII сессияси бўлиб ўтди. Унда депутатлар, фаоллар, алоқадор корхона ва ташкилотлар раҳбарлари иштирок этди. Сессия ишида кун тартибига қўйилганбир қатор масалалар бўйича депутатларнинг маърузалари тингланиб, муҳокамага қўйилди.\nСессия ишида вилоятимизда ҳуқуқбузарликларнинг олдини олиш ва жиноятчиликка қарши курашишда “Жиноятга қарши курашиш ҳақиқати ва адолати” тизими асосида олиб борилаётган ишларнинг аҳволи хусусида вилоят ички ишлар бошқармаси бошлиғи Ш. Сатволдиевнинг қилган маърузасидан келиб чиқадиган хулоса шуки, сўнгги пайтларда жойларда олиб борилаётган профилактик ишлар натижасида жиноятлар сони кескин камайишига эришилган. Аммо истисно тариқасида шуни ҳам айтиш мумкинки, ўта оғир жиноятлар 14,1 фоизга камайган бўлса-да, Олтинсой, Узун, Ангор, Термиз шаҳри ва Термиз туманларида уларнинг сони нисбатан ошган. Қасддан одам ўлдириш, қасддан баданга оғир шикаст етказиш, номусга тегиш, бос қинчилик ва талончилик, фирибгарлик, ўғирлик, безорилик, транспорт воситасини олиб қочиш каби жиноятлар баъзи туманларда ошган. Энг ачинарли жиҳати шундаки, жиноят қидирув соҳасида 123 та жиноят иши фош этилмасдан қолган. Жорий йилнинг 10 ойи мобайнида жиноят содир этиб, қидирувга берилган 709 нафар шахсдан 205 нафари ушланган бўлса, 504 нафарини ушлаш бўйича амалга оширилаётган чора-тадбирлар иш бермасдан қолмоқда.\nШунингдек, сессия ишида “Аму-Сурхон” ирригация тизимлари ҳавза бошқармаси тизимларида “Сув ва сувдан фойдаланиш тўғрисида”, “Атмосфера ҳавосини муҳофаза қилиш тўғрисида”, “Табиатни муҳофаза қилиш тўғрисида”, “Истеъмолчиларнинг ҳуқуқларини ҳимоя қилиш тўғрисида”, “Жисмоний тарбия ва спорт тўғрисида”ги қонунларнинг бугунги кундаги ижроси ҳамда Президентимизнинг “2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори, “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги фармони ижроси юзасидан махсус комиссия томонидан жойларда ўрганилган ҳолатлар кенг муҳокамага қўйилди. Шундан сўнг, халқ депутатлари вилоят Кенгаши ҳузуридаги ижтимоий шериклик бўйича Жамоат комиссияси раисининг 2018 йилдаги фаолияти ҳақидаги ҳисоботи тингланди.\nАҳоли сони ўсгани сайин табиатга етказилаётган зарар ҳам ўз-ўзидан ортиб бормоқда. Чўл ҳудудларида, хусусан, Каттақум ўрмон бўлимидаги ноёб саналган юлғун, саксовул, черкез ва қандим каби ўсимликларнинг аҳоли томонидан кесиб кетилаётгани бор гап. Баъзида жамоатчилик бу сингари салбий ҳолатларга гувоҳ бўла туриб, ўзларининг муносабатларини билдиришмаётганлиги, муаммонинг янада чуқур илдиз отишига сабаб бўлмоқда. Аксарият ҳолларда эса шу соҳага масъул мутасаддиларнинг ўзлари талон-тарожликка шахсий манфаатдорлик туфайли йўл очиб беришаётганлиги ачинарли, албатта. Бу борада ҳам қатъий топшириқлар, кўрсатмалар берилди.\nЎзингизга маълум сўнгги йилларда Президентимиз ёшлар спортига алоҳида эътибор қаратмоқда. Бунга алоқадор кўплаб қарор ва фармонлар қабул қилинган. Мактаб, коллеж ва мактабгача таълим муассасаларида бугунги кунда “Жисмоний тарбия ва спорт тўғрисида”ги қонун ижроси кўнгилдагидек, деб бўлмайди. Халқ депутатлари вилоят Кенгашининг Ижтимоий-маданий ривожланиш, ёшлар сиёсати ва соғлом авлодни тарбиялаш масалалари бўйича доимий комиссия аъзоларининг ўрганиш натижасига кўра, Денов туманида ҳам бу масала талаб даражасида эмас, деб топилди. Шунингдек, Термиз шаҳри, Бойсун, Сариосиё ва Термиз туманлари ҳокимларининг Президентимизнинг “2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори ижроси талаб даражасида эмаслиги таъкидлаб ўтилди.\nСессия сўнггида молия бош бошқармасининг маҳаллий бюджет параметрларининг 9 ой якуни бўйича ҳисоботи тингланди ва ижроси тўғрисидаги ҳисоботи тасдиқланди. 2018 йилнинг 9 ойлигида вилоят маҳаллий бюджетининг даромад прогноз режаси ошиғи билан бажарилганлиги эътироф этилди. Шунингдек, вилоят ҳокимининг сессиялар оралиғида қабул қилинган қарори тасдиқланди.\nХолмуҳаммад ТОҒАЙМУРОДОВ,“Сурхон тонги” мухбири\nКейинги Сайёҳларни чорлайлик


Қулов vs Бакиев. Қирғиз мухолифати кузда қилинадиган иш жадвалини тузиб қўйди - Фарғона.Ру ахборот агентлиги\n14:23 msk, 15 Июль 2020\n09.05.2007 21:32 msk\nҚирғизистон Бош прокуратураси апрель намойишлари ташкилотчиларига нисбатан қўзғатилган жиноят ишларини текшираётган бир пайтда, мухолифат янги акцияларни ўтказиш санасини белгилаб бўлди. Собиқ бош вазир Ф. Қулов сўзларига кўра, Бишкек яқинидаги Бойтиқ қишлоғида 5 май куни ўтган қурултойда республиканинг турли ҳудудларидан 600 дан зиёд вакиллари иштирок этди (журналистлар 300 дан 500 гача деб хабар бермоқдалар). Йиғилиш анъанавий “Йўқолсин президент” деган шиор ва чақириқларсиз ўтди.\n“Бу ҳам тўғри”, – дея шарҳлади Ф. Қулов қурултой ишига якун ясаб. “Зудлик билан истеъфога чиқишни талаб қилиш ҳокимиятнинг ғазабини келтиради ва у бунга кўр-кўрона қаршилик кўрсатишни бошлайди”.\nБунинг ўрнига йиғилганлар намойишни ҳайдаб - тарқатилишига сабаб бўлган ҳокимият уюштирган иғволарни қораладилар, ҳокимиятдан намойиш ташкилотчилари ва акция иштирокчиларига нисбатан сиёсий ҳамда жиноий таъқибни тўхтатишни талаб қилдилар.\nҚурултойда бошқа шиорлар долзарб бўлиб қолди. Бу шиорларни улар апрель ойида Олатоғ майдонида ҳам кўтариб чиққан эдилар. Бу Алмазбек Атамбаев бошқараётган ҳукуматни тарқатиш ва мамлакатдаги етакчи сиёсий кучлар вакиллари иштирокида миллий келишув ҳукуматини тузиш. Акс ҳолда, халқ вакиллари 20 октябрда янги муддатсиз норозилик акцияларини бошлаш ҳуқуқини ўзларида қолдирадилар. Шу билан бирга, президент Қурманбек Бакиев истеъфосини талаб қилувчи талабномага фуқаролар имзоларини йиғишни ваъда қилдилар.\nҚирғизистонда қурултойлар одатий ҳол - умумжамият аҳамиятига эга бўлган масалаларни муҳокама қилиб олиш учун чақириб турилади. Олдин ўтган халқ қурултойларидан бирида ҳукуматдан ташқи қарзи кўп мамлакатлар учун яратилган (HIPC) дастурга кириш ниятидан қайтиш талаб қилинди. Қирғизистон бу дастурни қабул қилганида ўз мустақиллигини йўқотар эди.\nБошқа қурултой эса давлат телерадиокорпорациясини ислоҳ қилиб, унинг асосида жамоатчилик телевизионини яратишни талаб қилган. Яна бошқа бир қурултой президент Қурманбек Бакиевдан барча давлат лавозимларида ишлаётган қариндошларини ишдан бўшатишни талаб қилган. Албатта HIPC дастурига кириш ниятидан воз кечиш учун қўшимча далиллар зарур бўлганидек, бу каби қарор ва талаблар ижро учун мажбурий эмас.\nҲукумат уйи Бойтиқда 5 май куни айтилган гапларга қулоқ солади, деб айтишга кафолат йўқ. Шунга қарамай, ўтган бу қурултойни рамзий ҳодисалар қаторига киритиш мумкин.\nМухолифатнинг апрель намойишлари мағлубияти Бирлашган Фронт тарқалишига сабаб бўлди. Унга кирган сиёсатчи ва депутатлар фронт етакчиси Ф. Қуловдан ўзларини четга торта бошладилар. Уларнинг ҳар бири мухолифатнинг ўтган норозилик акциялари билан боғлиқ ходисаларга баҳо бера туриб, фақат ўз ташкилотлари номидан баёнотлар бердилар, холос.\nУларнинг шиор ва чақириқлари Бойтиқда янграган шиорлардан деярли фарқ қилмайди. Собиқ сафдошларнинг мақсади бир бўлса ҳам, энди уларнинг бирлашиши гумон бўлиб қолди. Бунинг сабабини эса Ф. Қулов Қирғизистон сиёсий саҳнасида ўйнаётган ролидан қидириш лозим.\nМухолифат етакчилари ўтган норозилик акцияларидаги мағлубиятда асосий айбни Ф. Қуловга юкламоқдалар. Уларнинг айтишича, агар Ф. Қулов ўтган йили декабрь ойида президент билан тил бириктириб, истеъфога чиқмаганида, парламент ўз-ўзини тарқатиш ёки президент Бакиевга ваколатларининг катта қисмини қайтарувчи Конституция янги таҳририни қабул қилишдек дилеммага рўпара бўлмас эди.\nДепутатларнинг кўпчилиги президент ваколатларини кучайтирувчи Конституцияни қабул қилиш учун овоз бердилар. Ютқазганлар аламини ичига ютиб, бунинг учун Ф. Қулов айбдор деб ҳисоблай бошладилар. Кейинчалик, сиёсий фитналар оқибатида Қулов ҳам ишдан бўшаб, бекорчи бўлиб қолганидан сўнг вазият ўзгарди.\nПарламентни қўлга олган Қурманбек Бакиев президент доирасига тўғри келмайдиган бош вазирдан воз кечишга қарор қилди. Истеъфога чиққан Қулов ё мамлакатни тарк этиши ёки қирғиз жамиятининг анъаналарига мос равишда рақибини очиқ жангга чақириши лозим эди. Бошқача бўлишига эркаклик ғурури ҳам йўл қўймас эди.\nПрезидентлик сайловларидан олдин, 2005 йилда Бакиев билан Қулов бир-бирига қўл бериб, бирга бўлишга аҳд қилишган эди. Бу аҳдга кўра, бири истеъфога чиқса, иккинчи сиёсатчи ҳам истеъфога чиқиши керак эди. Қулов аҳдга содиқ қолган ҳолда ўтган йили ноябрь ойида мухолифат тарафига ўтиш тўғрисидаги таклифни рад этган, мухолифат эса Қуловнинг Бакиевга аввал ноябрда, кейин декабрда бўлган муносабатини сотқинлик, деб атаган эди.\nҲарҳолда улар Ф. Қуловни кечирмаганга ўхшаб кўринсалар ҳам, у тузган Бирлашган Фронт таркибига кирдилар. Собиқ бош вазир, кузатувчилар кутганидек, президент Бакиевнинг барча рақибларини бирлаштира олмади. Бунинг ўрнига битта масалани ҳал қилиш учун муваққат иттифоқ тузилди. Иттифоқчилар Бакиевни заифлаштириш ёки иш ўнгидан келса, уни истеъфога чиқариш учун Ф. Қуловдан фойдаланмоқчи бўлдилар.\n“Кейин нима бўлишини ҳаёт кўрсатади”, деб ваъда қилишди мухолифатчилар.\nМуваққат иттифоқ намойиш ҳайдаб тарқатилганидан кейин қанчалик тез тузилган бўлса, шунчалик тез тарқалди. Иттифоқ тарқалиши билан мухолифатнинг бошқа етакчиларидан фарқли ўлароқ, Қуловнинг ортида забардаст ташкилот йўқлиги аниқ бўлди. Бундан саккиз йил олдин тузган “Ор-Номус” партияси у бош вазирлик пайтида иккига бўлиниб кетган бўлиб, Феликс Қулов учун бу вазиятда янги сайловчилар ва янги сиёсий ғоя қидириш масаласи ҳар қачонгидан ҳам долзарб бўлиб қолди.\n“Қирғизистоннинг оддий фуқаролари менга мурожаат этиб, уларни тарк этмаслигимни сўрашди, - деди собиқ бош вазир қурултойда, - мен камситилаётганларнинг ҳуқуқларини ҳимоя қилмоқчиман. Шу жумладан тадбиркорларнинг ҳам”.\nСобиқ бош вазир келажакда ўз фаолиятида дастур бўла оладиган ғояни кўтариб чиқди.\n“Қирғизистон президентининг хатосини тўғрилаш зарур. У миллатнинг бўлинишига йўл қўйди. Халқ маслаҳатини чақириш бу йўлда қўйилган илк қадам”, – деди Қулов.\nМамлакатнинг Шимол ва Жанубга бўлиниши ижтимоий-маиший мавзудан сиёсий муаммога ўтмоқда. Олатоғ майдонидаги намойишчиларнинг кўпчилиги шимолий ҳудудлардан келган одамлардан иборат бўлиб, жанубликлар ўз юртдоши бўлган президентга тарафдорлигини намойиш этдилар. Бу ғоя билан энди мухолифатдаги бошқа сиёсатчиларнинг ҳам қуролланиши кутилмоқда.\nБойтиқдаги қурултой на унда иштирок этган вакилларнинг сони билан ва на унда қабул қилинган қарорлар билан умуммиллий масштабга мос келмади. Аммо, қурултой мухолифат имкониятларининг ўсиш нуқтасини намоён этди. Намойишни ҳайдаб тарқатиш президент билан собиқ бош вазир орасидаги муносабатлар билан боғлиқ муаммоларни ҳал этмади, балки янада чуқурлаштириб юборди ҳам.\nФеликс Қулов ва мухолифат етакчилари прокуратура томонидан жиноий таъқиб этилиши уларни президент ҳокимиятига қарши туриб бериш учун янги чоралар излашга мажбур қилди.\nБу эса мамлакатда яна намойишлар бошланиши, уларда далил сифатида қариндошлар, ҳамқишлоқлар ва ёлланган инқилобчиларнинг нутқ сўзлашлари муқаррарлигини билдиради. Афсуски, мулоқотнинг маданий услубларига ўтиш кутилмайди, негаки қирғиз сиёсатида ғоявий ва тор доирадаги манфаатлар асосида ҳаракатланаётган, аламзадалик, қасос ва ўзининг устунлигини исбот этишга қаратилган инсон характерлари тўқнаш келади.


Автомобиль йўллари Давлат қўмитаси раиси ва раиснинг биринчи ўринбосари тайинланди\n22 январ 2021, Тошкент вақти: 08:00\nUzbekistan - The building of the Cabinet of Ministers of Uzbekistan.\nЎзбекистон Республикаси Президенти Ш. Мирзиёевнинг 2017 йил 18 мартдаги Фармони билан Абдураҳмон Абдувалиев Ўзбекистон Республикаси Автомобиль йўллари давлат қўмитаси раиси этиб тайинланди.\nБу ҳақда хабар қилган "Ўзавтойўл" матбуот хизматига кўра, Абдураҳмон Абдувалиев шу пайтгача Автомобиль йўллари қуриш ва фойдаланиш давлат-акциядорлик компанияси ("Ўзавтойўл" ДАК) бошқаруви раиси сифатида ишлаган.\nЎзбекистон Республикаси Президентининг 2017 йил 14 февралдаги Фармони билан "Ўзавтойўл" ДАК фаолияти тугатилиб, унинг негизида Автомобиль йўллари давлат қўмитаси ташкил этилган эди.\nЎзбекистон Президенти томонидан имзоланган яна бир ҳужжат, яъни 2017 йил 18 мартдаги қарорига биноан Шуҳрат Назаров Ўзбекистон Республикаси Автомобиль йўллари давлат қўмитаси раисининг биринчи ўринбосари этиб тайинланди.\nШуҳрат Бахтиёрович Назаров шу пайтгача "Ўзавтойўл" ДАК бошқаруви раиси ўринбосари сифатида ишлаган.\nПрезидентнинг 2014 йил 14 февралдаги "Ўзбекистон Республикаси Автомобиль йўллари давлат қўмитаси ва Ўзбекистон Республикаси Вазирлар Маҳкамаси ҳузуридаги Республика йўл жамғармаси фаолиятини ташкил этиш тўғрисида"ги қарори билан тасдиқланган қўмита ташкилий тузилмасига асосан, янги ташкил этилган қўмита раисининг биринчи ўринбосари - молия-иқтисодиёт, иқтисодий таҳлил ва истиқболдаги ривожланиш, саноатни ривожлантириш, халқаро алоқалар ҳамда ташқи иқтисодий алоқалар масалаларига раҳбарлик қилади.


Тошкентда ICTWEEK Uzbekistan 2015 ахборот-коммуникация технологиялари ҳафталиги ўз ишини бошлади\n10:49 / 15.09.2015\n14 сентябрь куни Халқаро бизнес марказида ICTWEEK Uzbekistan 2015 ахборот-коммуникация технологиялари ҳафталигининг очилишига бағишланган матбуот конференцияси бўлиб ўтди. Жорий йилда ҳафталик қатор ихтисослаштирилган тадбирларни ягона формат остида бирлаштиради.\nICTFORUM 2015 ахборот-коммунникация технологиялари форуми IT соҳасидаги профессионаллар ва экспертларнинг диққатини жалб этувчи муҳим аҳамиятга эга тадбирдир. ICTFORUM 2015 илк маротаба ўтказилмоқда ва у АКТ йўналишида замонавий тенденцияларни муҳокама қилишда ўзига хос экспертлар майдончасига айланиши кутилмоқда. Форум икки кун давомида (16–17 сентябрда) фаолият юритади ва алоҳида гуруҳли конференциялар, секцион йиғилишлар, маҳорат сабоқлари ҳамда панель муҳокамалар форматида ўтказилади. Форум дастури ихтисослаштирилган тадбирлар мажмуини назарда тутади. Унинг доирасида eGovernment Uzbekistan, BestSoft Uzbekistan ва Startup Conference, “АКТ ва туризм” конференциялари, ҳамда “Телекоммуникациялар ва инфратузилма”, “Интернет ва ахборот ресурслари”, “Ахборот хавфсизлиги” секцион йиғилишлари бўлиб ўтади.\nICTSUMMIT 2015 (18 сентябрь) ахборот-коммуникация технологиялари саммити ҳафталикнинг энг йирик тадбири бўлиб, у IT соҳасининг мазкур йилдаги тараққиёт натижалари бўйича хулосалар чиқариш, соҳа олдида турган стратегик вазифаларни муҳокама қилиш майдонидир. ICTFORUM 2015 якунида қатнашчилар томонидан киритилган Резолюция қабул қилиниши кутилмоқда. АКТ Саммити фаолиятига алоқа ва ахорот технологиялари соҳасидаги давлат бошқаруви органлари, корхона ва ташкилотлар раҳбар ходимлари, халқаро экпертлар ва таҳлилчилар, халқаро IT-компаниялар вакиллари таклиф этилади.\nЖорий йилда мисли кўрилмаган кўламда ўтказиладиган – 1800 кв.м дан катта майдонни эгаллаган ва 150та экспонент-компаниялар қатнашадиган ICTEXPO 2015 ахборот-коммуникация технологиялари кўргазмаси ICTWEEK Uzbekistan 2015нинг ёрқин воқеаларидан бири бўлиши кутилмоқда. Кўргазма Тошкентда (15–17 сентябрь) ва Самарқандда (15–16 сентябрь) тармоқ форматида ташкиллаштирилади. ICTEXPO 2015га 30 мингдан зиёд киши ташриф буюриши кутилмоқда.\n16 сентябрь куни ICTWEEK Uzbekistan 2015 ахборот-коммуникация технологиялари ҳафталиги доирасида BestSoft Challenge дастурчилар мусобақаси ғолибларини тантанали тақдирлаш маросими ўтказилади. Мусобақа олий ўқув юртлар талабалари, мактаб, коллеж ва лицей ўқувчилари ўртасида қуйидаги номинациялар бўйича олиб борилди: электрон тижорат соҳасида энг яхши қарор, таълим соҳасида энг яхши лойиҳа ҳамда компьютер, браузер ва мобил ўйинларининг энг яхши ишланмаси. Ҳар бир номинациядаги энг яхши лойиҳа 10 млн сўмлик пул мукофоти билан тақдирланади.\n18 сентябрда Очиқ маълумотлар бўйича Хакатон – Data.gov.uz Hackathon ғолибларини тақдирлаш маросими бўлиб ўтади. Беллашув Ўзбекистон Республикасида очиқ маълумотлар ғоясини оммалаштириш ва мамлакатимиз учун ушбу, нисбатан янги бўлган билимлар доирасига, соҳа ишлаб чиқувчи экспертлари ва бошқа манфаатдор мутахассисларнинг эътиборини жалб этиш мақсадида ўтказилди. Ғолибларни тақдирлаш қуйидаги номинациялар бўйича ўтказилади: очиқ маълумотлар асосида энг яхши илова ва қўшимча хизмат тури, очиқ маълумотларни визуаллаштириш бўйича энг яхши қарор ва Тошкент вилояти бўйича мавжуд очиқ маълумотларни қўлловчи энг яхши илова.\n15–17 сентябрь кунлари киберфутбол бўйича Ўзбекистон Кубоги – Uzbekistan Cyber Games FIFA15 бўлиб ўтади. Беллашувларга олти ёшга етган Ўзбекистоннинг барча фуқаролари қатнашиши рухсат этилган. Дастлабки танлов давралари 1-12 сентябрь кунлари «Альянс Арена» (Тошкент), Gamezone (Самарқанд), Mundial (Фарғона) ва Playstation Game (Олмалиқ) ўйингоҳларида ўтказилди.\nУзоқ кутилган MIT.UZ ёшлар ўртасидаги интернет-мусобақаси ғолибларини тақдирлаш маросими 17 сентябрда бўлиб ўтади. Мусобақа тармоқда сифатли интернет-ресурсларнинг мумкин қадар кўпроқ сонини ишлаб чиқишга йўналтирилган. Мусобақада тақдим этилган сайтлар контент (мазмун) ва ўзаро фаоллик, дизайн ва қулайлик, функционал, технологик объектлар ва хавфсизлик каби параметрлар бўйича баҳоланди. Ғолиблар планшет, ноутбук ва телевизорлар каби қимматбаҳо мукофотларга эга бўлишади.\nШу билан биргаликда, АКТ ҳафталиги доирасида Ёшлар ижодиёт саройида Intellect2All мусобақасининг республика босқичи бўлиб ўтади. Тадбир веб-иловалар, мобил ишланмалар ва виртуал воқеликка яқин иловаларни ишлаб чиқиш каби уч номинацияларда ёш ва ижодкор ишлаб чиқувчиларга йўналтирилган. Мусобақанинг якунловчи босқичи 15–17 сентябрь кунлари бўлиб ўтади. Мусобақанинг асосий соврини учун республика босқичида 20та гуруҳ курашади. Мусобақанинг 6 млн сўмлик соврин жамғармаси якунловчи босқичнинг учта етакчиси ўртасида тақсимланади.\nGadget Fair – ҳафталикнинг яна бир ёрқин ҳодисаси. Gadget Fair гажетлар ярмаркаси ICTEXPO 2015 доирасида 15–17 сентябрь кунлари бўлиб ўтади ва у майдонли 360 кв.м. бўлган очиқ ҳудудда жойлашади. Ярмарка қатнашчилари етакчи ишлаб чиқарувчиларнинг телефон, смартфон ва планшетларининг сўнгги моделларини сотиб олиш имкониятига эга бўладилар. Улар қаторида ICTWEEK Uzbekistan 2015нинг бош ҳомийси Huawei компаниясининг маҳсулотлари ҳам тақдим этилади.\nICTWEEK Uzbekistan 2015 ахборот-коммуникация технологиялари ҳафталиги тадбирларининг дастури билан тадбир расмий сайти – www.ictweek.uz орқали танишиш мумкин.\nICTWEEK Uzbekistan 2015 Ўзбекистон Республикаси Ахборот технологиялари ва коммуникацияларини ривожлантириш вазирлиги ҳомийлигида ўтказиб келинмоқда. Тадбир ташкилотчилари – Ўзбекистон Ахборот технологиялари корхона ва ташкилотлари ассоциацияси ва ICTNEWS нашри.\nТадбир бош ҳомийси – Huawei Technologies Co. Ltd. ICTWEEK Uzbekistan 2015 нинг стратегик ҳамкори – АК “Ўзбектелеком”, мобил ҳомийси — UZMOBILE. АКТ Ҳафталиги ҳомийлари қаторида — LG CNS Uzbekistan корхонаси ва SAP компанияси.\nТадбир ҳамкорлари: Бирлашган Миллатлар Ташкилоти Тараққиёт Дастури (UNDP), “Электрон ҳукумат” тизимини ривожлантириш маркази, UZINFOCOM компьютер ва ахборот технологияларини ривожлантириш ва жорий этиш маркази, Ахборот хавфсизлигини таъминлаш маркази, Тошкент ахборот технологиялари университети, Тошкент шаҳридаги Инҳа университети, BePro дастурчилар маркази, InfoCOM.UZ журнали, Softline, Brand.uz, SmartLab, StartupFactory.uz, UNIQUE PRESENT Media Holding, MyTaxi, MaslovPR Tashkent ва John Larckin.


18 март 2018, Тошкент вақти: 12:36\n"Навбаҳор" стадитони реконструкциясига ҳам тадбиркорлардан мажбурий хайрия сўралган эди\nАсака туманида тадбиркорлик қилаётган Рашиджон(исми шарифи ўзгартирилган – таҳририят)нинг Озодликка ёзишича тадбиркорлар навбатдаги хайрия фондига пул ўтказишга мажбурланяпти:\n“Менинг ҳам каттагина дўконим бор. Солиқчилар тадбиркорларни болалар спортига ҳомийлик қилгин деб, мажбурлаяпти. Мен ҳам ҳозиргина банкка бориб 200 минг сўм ўтказиб келдим. Агар шуни ўтказмасам, солиқчилар сени устингдан шикоят тушди деб, кун бермайди. Шунинг учун тинчгина ўтказиб қўя қолдим”, дейди Рашиджон.\nРашиджон жамғармага ўтказилган пул квитанциясини ҳам илова қилди.\nБолалар жамғармаси фондига пул ўтказилгани ҳақидаги банк тўлови қоғози\nИсми сир қолишини сўраган асакалик бошқа бир тадбиркорнинг айтишича, ҳеч қайси бир тадбиркор бу йиғди-йиғдидан четда қолмаган:\n“Ҳатто бозордаги тадбиркорларга ҳам 15 минг сўмдан 500 минг сўмгача болалар спортига ўтказиб беринглар деяпти. Вилоят ҳокими солиқчиларга буйруқ берган экан. Вилоят бўйича 470 миллион сўм йиғиб бериш керак экан. Шунга солиқчилар кучи етмаганга илтимос, кучи етганга мажбуран қилиб пул ўтказдиряпти”, деди тадбиркор.\nТадбиркорнинг айтишича, болалар спорти жамғармасига пул ўтказиш ихтиёрий-мажбурий тарзда амалга ошириляпти:\n“Аслида бундай жамғармаларга пул ўтказиш ихтиёрий бўлиши керак. Лекин бизда бунинг мажбурий эканлигини ҳамма англаб етган. Агар сиз шу пулни ўтказмасангиз, демак сиз ҳокимга, солиқчиларга қарши шахс бўлиб қоласиз ва улар сизнинг фаолиятингиздан камчилик ахтара бошлайди. Шунинг учун тадбиркорлар, “ҳа ўлсин, шу пулни бериб қўя қолиб, ортиқча ғалвадан қутулай”, дейди. Газеталарга мажбурий обуна қилдиришнику айтмай қўя қолай”, деди тадбиркор.\nАсака тумани ҳокимлигининг ўзини таништирмаган мулозими, болалар спорти жамғармасига пул ўтказилаётганини тасдиқлар экан, бу тадбир мутлақо ихтиёрий тарзда амалга ошириляпти, деди:\n“Ҳеч ким тадбиркорларни мажбурлагани йўқ. Уларга ким қанча имкони бўлса ўтказиб берсин, дейилган. Болалар спорти ривожлантиришга ҳисса қўшса нима қипти, ўзларини болалари ҳам ўша пулга қуриладиган объектларга бориб ўйнайдику”, деди мулозим.\nРеспублика болалар спортини ривожлантириш жамғармаси Андижон вилояти бўлимининг ўзини таништирмаган мулозимининг айтишича, айни пайтда 2017 йилда болалар спортини ривожлантиришга кетадиган сарф-харажатлар шакллантириляпти:\n“Ҳозир вилоятда болалар спорти объектларини қурилишига ҳомийлик бошланяпти. Бу йил вилоятда 20 ортиқ спорт иншоотлари қуриш режалаштирилган. Албатта, ҳомийлик кенгашлари бу қурилишларни юз фоиз таъминлай олмайди. Бизнинг ҳомийлик маблағларимиз қурилишлар учун бюджетдан ажратилган маблағларни 15-20 фоизини қоплашга қаратилган”, деди мулозим.


Яна гўшт мавзуси. Соҳа вакиллари иштирокида катта суҳбат – КУН УЗ\nГлавная / Жамият / Яна гўшт мавзуси. Соҳа вакиллари иштирокида катта суҳбат\nanvarj63 13.11.2020\tЖамият Comments Off on Яна гўшт мавзуси. Соҳа вакиллари иштирокида катта суҳбат 29 Показы\nГўшт қиммат. Бу мавзу сўнгги йилларда тез-тез муҳокамалар марказида бўлиб турибди. Нарх юқорилигининг турли сабабларини фаол иқтисодчилар айтиб келишмоқда. Хўш, бу борада соҳанинг бевосита вакиллари – чорвачилик билан шуғулланаётган, омухта ем ишлаб чиқараётган тадбиркорлар, ветеринария ва чорвачилик мутахассислари қандай фикрда?\nKun.uz гўшт нархи мавзусида тадбиркорлар Телман Адизов, Тўлқин Эшназаров, Акбар Дониев, чорвадор Шароф Шодиев ҳамда Навбаҳор туман ветеринария ва чорвачиликни ривожлантириш бўлими бошлиғи Зафар Ғуломов билан суҳбатлашди.\nҚуйида соҳа вакиллари билдирган фикрлар умумлаштирилган ҳолда келтириб ўтилади.\nОмухта ем ростан ҳам қимматми?\nОмухта ем масаласини Европа ёки Aмерика билан эмас, ёнимиздаги давлатлар билан таққослайдиган бўлсак, қиммат дейилаётган омухта емни Aфғониcтон, Қирғизистон, Тожикистонга Ўзбекистонда сотаётган нархимизда экспорт қиляпмиз. Улар биздан олиб бориб, яна 20 фоиз ҚҚС ва бошқа тўловларни тўлаган ҳолда шу емдан фойдаланяпти. Aфғонистон, Қирғизистон, Тожикистонда бизга нисбатан ем қимматроқ.\nЎзбекистонда ем ишлаб чиқариш йўналишида катта ишлар қилинган бўлса-да, охирги нуқтага етиб бордик, деб айтишга ҳали вақтли. Ҳали кўп ишлашимиз керак. Кўп хатолар бор, қилинмаган, тушунмаган ишларимиз анчагина. Бу соҳада мутахассислар етишмайди.\nСоҳани мониторинг қилганмиз. Мисол учун, биз сотаётган омухта ем хомашёсининг 70-80 фоизи чет элдан – Қозоғистон, Россия, Болтиқбўйи давлатларидан келади. Шу билан бирга, Қозоғистонда бу борада катта ишлар қилинган бўлса-да, биз ишлаб чиқараётган омухта емни, лабораторияда текширтириб, нархимизни ўргангач, экспорт қилишимизни сўраяпти.\nБунга сабаб нима? Қозоғистонда бизнинг маҳсулот муқобили 300 доллар атрофида, бизда 240–250 доллар атрофида. Емнинг таркиби, хомашё унинг ичига қўшиладиган маҳсулотлар асосан чет элдан олиб келинишига қарамасдан, бизда иш кучи арзон, харажатлар паст, газ ва электр нархлари улардагидек баланд бўлмагани учун биз арзонроқ сота оламиз. Шунингдек, биз оз фойдага қаноат қила оладиган миллатмиз. Шунинг учун уларда биздан кўра нархлар қимматроқ.\nҚозоғистон ёки Қирғизистон чорвага қиммат ем бера олади. Сабаб?\nСабаби, уларда аҳоли бошига тўғри келадиган чорва сони жуда кўп. Шунингдек, уларда чорва тақрибан сентябр ойигача яйловда юради. Яйловлардаги ўт-ўланлар одамбўйи келади.\nҚозоғистоннинг Чимкент вилоятига бориб ўрганганимизда, ўтлар жуда баландлигини кўрганмиз. Бизнинг Қибрайда ҳам «Майский» деган жойда ўт-ўлан баландроқ бўлади. Лекин Ўзбекистоннинг ички ҳудудларига кириб бораверсангиз, ўт-ўлан йўқолиб боради. Хусусан, Навоий вилояти яйловини оладиган бўлсак, июн ойида қўй ва моллар учун яйловда ейишга ҳеч нима қолмайди.\nЎзбекистон чорвачилигида урғу емга берилади\nГўшт нархи ҳақида фикр билдирган одамларнинг омухта емга кўп урғу бераётганининг сабаби нимада? Нега омухта ем қиммат бўлди, гўшт қиммат бўлди деб юришади? Чунки Ўзбекистонда мол ва қўйни боқиб, бўрдоқи ҳолатига етказиш учун урғу, асосан, омухта емга берилади. Беда ва шунга ўхшаш кўк ўтлар жуда кам. Шрот, буғдой, арпа кабиларни аралаштириб бериб, чорвани семиртиришга ҳаракат қилишгани боис, кўпроқ пул шунга кетиб қолади.\nТаққослаш учун, бозорда битта пресс беда Тошкент атрофида 24 минг сўм сотиляпти. Унинг ичида 9 килограмм беда бўлиб, 1 кг беданинг ўртача нархи 2670 сўмга тўғри келади. Унда оқсил деярли йўқ ёки 2 фоиз бўлиши мумкин. Беда таркибидаги каротин қуриб тугаган бўлади. Углерод ҳам йўқ. Шунинг учун беда қўй ёки молнинг ўсишига аҳамиятли таъсир этадиган маҳсулот эмас. Aммо 1 кг беда 2670 сўмдан тушса, пресс сомоннинг нархи – 2500 сўм билан деярли бир хил. Аммо унинг умуман калорияси йўқ. Қорамолнинг қорнини тўлдиради, лекин уни ўстирмайди. Шунинг учун молга ем бериш зарур бўлади.\nДалада ўт йўқлиги, кўкаламзор ҳудуд кам бўлгани учун асосий урғу емга берилади ва емнинг нархи озгина – 50 сўмга кўтарилса ҳам одамлар ем қиммат бўлди, деб ваҳима қилади. Демак, ем-озуқа, яъни молни ўстириш учун оқсил кўп қўлланиларкан, бу ерда бошқача вариант йўқ.\nЯйловлар йўқ, бори ҳам ачинарли ҳолатда\nЯйловлар жуда ҳам ачинарли ҳолатда, чорвани ўстириш учун омухта ем бермаса бўлмайди, бу эса Ўзбекистон шароитида қимматлик қиляпти. Aгар Қозоғистондаги каби яйловлар талабга жавоб бериб, йирик ёки майда шохли мол яйловда ўтлаб ўзига керакли озуқани олганида, 4-5 кг омухта ем бериш етарли бўлар эди.\nЧунки Қозоғистонда бир бош қорамолга 5 кг.гача ем берилади. Ўзбекистонда ўртача 8 кг. Чорвадор гўшт нархини 57-58 мингдан паст сотса, у фойда қила олмайди.\nКўкаламзорлаштириш, яйловларни тузатиш – йиллаб давом этадиган ишлар. Шунинг учун бугунги кунда емнинг нархини янада арзонлаштириш, балки давлат томонидан омухта ем ишлаб чиқарувчиларга субсидия, дотация бериш масаласини ўйлаб кўриб, жорий қилиш керак.\nЛогистика: 2800 км = 1800 $. 24 км = 850 $\nАслида, омухта ем таннархини пасайтиришда ишни биринчи бўлиб транспорт харажатлари, жумладан, темирйўл транспортини арзонлаштиришдан бошлаш мақсадга мувофиқ бўлар эди. Ўтган йил шу ҳақда жуда кўп гапирилди. Аммо айтганларимиз негадир акс самара бермоқда.\nҚозоғистоннинг Петропавловск шаҳри биздан 2800 км узоқ. Қозоғистон Ўзбекистон тадбиркори учун 1800 АҚШ долларига 2800 км жойдан вагон келтириб беряпти. Энди ўтган йили ўша вагоннинг Сариоғочдан 24 км бўлган Қибрайдаги Қодирия бекатига етиб келиши 7 миллион 300 минг сўм эди.\nҚозоғистон темирйўллари 1 км учун 65 цент олаётган бўлса, Ўзбекистон темирйўллари кўрсатган хизмат ҳақи учун 1 кмга 35 доллар олаётганди.\nБу – Ўзбекистон темирйўлининг Ўзбекистон тадбиркорини таҳқирлаши, деб ўйлайман. Бу қўллаб-қувватлаш эмас. Қозоғистон бизга қилаётган мурувват, бизда таҳқирлаш бўляпти.\nБиз километрига 35 доллар тўлаганимиздан кейин емнинг тоннасига камида 15-20 доллар пул қўшиляпти. Натижада 1 кг ем 200–300 сўмга қимматлашади, чорвадор 1 кунлик ем учун 2000-3000 сўм ортиқча пул тўлайди. Темирйўл нархи ўтган йили 7 миллион 300 минг бўлса, бу йил уни 8 миллион 600 минг қилиб қўйишди. Шунинг баробарида темирйўлда юк ташиш нархи борган сари ошиб боряпти.\nЧорвачиликни амалда қўллаб-қувватлаш кўзга ташланмаяпти\nҚишлоқ хўжалигини, хусусан, чорвачиликни ҳақиқатан, амалда қўллаб-қувватлаш кўринмаяпти. Президент соҳаларни қўллаб-қувватлаш учун қарорлар чиқаряпти. У ҳам темирйўлчи, ҳам чорвадор бўлолмайди. У қарорни беради, унинг қўл остидагилар қарорни мукаммаллаштиради, соҳаларга йўналтиради, ижро этади. Aгар улар йўналтирмаса, соҳа ривожланмай қолаверади.\nНазаримизда, қишлоқ хўжалигини қўллаб-қувватлашни темирйўлдан бошлаш керак.\nЯна яйлов ҳақида\nҚўй-мол боқишни тажрибадан ўтказиб келяпман. 730 гектар ерда 800та қўй боқяпман. Лекин 3 ой ичида даштда ўт қолмайди. Қолган мавсумларда хашак, емни сотиб оламан. Ем билан боқилаётганига қўйлар йилига 2 марта қўзилаяпти. Бунинг меҳнати оғирроқ, аммо самараси бор.\nҲаммада қўй йилига 1 марта туғади. Биз емни, хашакни кўпайтириб, чўнтакдан харажат қилганимиз боис, 1 кг гўшт 60 минг сўм бўлса, харажатларимизни қоплайди ва фойда кўрамиз.\nЧорвани узоғи июл-августгача даштда боқиш мумкин, у ёғига ем берилмаса, озиб кетади. Озғин мол кўп касалланиб, қирилишни бошлайди. Молнинг тирик қолиши, боласининг яхши туғилиши учун унга сифатли ем бериш керак.\nЧорвачилик учун ер ажратилса, қишга захира қилиш мумкин\nЧорвачилик учун экин ер ажратилса, қишга захира қилиб хашак тўплаш мумкин. Аммо Навбаҳор туманида бунга имконият йўқ, фақат фермерлар ери атрофидаги хашак ёки янтоқларни ўриб, сотиб оламиз. 9 ой харид қилиб, шуни хашакнинг ўрнига ишлатамиз.\nНавбаҳор туман ҳудудида 1 бош қўйга 2,5 гектар ажратилади. 730 гектарда 300 бош қўй боқишим керак. Лекин 800 бош қўй боқяпман. Aгар майдон кенгроқ бўлса, яхши бўлади, аммо шунда ҳам молга ем бериш керак. Ем берилмаса, қўйдан 1 йилда 1 марта бола олиш мумкин. 1 йил бунинг орқасида меҳнат қилган одамларга ойлик тўлайсиз. Шунинг учун 2 марта қўзиласа, фойдаси яхшироқ бўлади.\nБўрдоқичилик комплексларини ривожлантириш зарур\nГўшт нархини тушириш масаласида маъмурий усуллар фойда бермайди. Давлат ҳокимияти вакили қассобнинг бошида туриб, гўшт нархини назорат қилиши, нархни белгилаши муаммони ечмайди ва бу жуда кулгили ҳолат. Бу ерда талаб ва таклиф мувозанатига эришиш керак.\nАлоҳида таъкидлаш керакки, йилбўйи чўпон қарамоғида даштда юрган чорва кўзланган натижани бермайди. Чунки яйловда боқилган қўйнинг даражаси истеъмолдаги гўшт сифатини беролмайди. Шунинг учун жойларда бўрдоқичилик комплексларини ташкил қилиб, даштда юрган қўйларни харид қилиб, омухта ем бериш орқали 3-4 ойда керакли даражадаги семизликка етказиш мумкин.\nКўпчилик қоракўлчиликни ривожлантириш деганда қоракўл терисини кўпайтиришни тушунади. Ҳозирда жаҳон бозорида қоракўл териси талаб юқори маҳсулот эмас. Шу боис Ўзбекистон ҳудудида аслида умумий маънода қоракўлчилик дейилади, десак тўғри бўлади. Яъни гап бу ерда чорвачилик, қўй масаласида кетяпти.\nБу атамани майда шохли моллар ҳам дейиш мумкин эди, аммо чиройлироқ чиқиши учун қоракўлчилик дейилган бўлиши эҳтимол. Бу ерда асосий мақсад тери, жун, гўшт етказиб беришга аҳамият бериш, ҳаммасига комплекс ёндашишдир.\nСубсидия, субсидия ва яна бир марта субсидия\nЖаҳон тажрибасида исталган давлатда қишлоқ хўжалиги, хусусан, чорвачиликни ривожлантириш соҳага субсидия ажратиш билан бўлади. Бизда ҳам, мисол учун, ҳар бир килограмм етиштирилган гўшт учун 4000–5000 атрофида субсидия берилса. Бу – давлат бюджетидан харажатдек кўриниши мумкин, аммо унга сарфланган пул айланиб келиб кўпроқ даромад келтиради. Буни иқтисодчилар яхши ҳисоблаб чиқа олишади.\nҲозирда Ўзбекистонда гўштни маъмурий бошқаришдан бошқа тизимнинг ўзи йўқ. Давлат гўшт нархини маъмурий-буйруқбозлик йўли билан эмас, субсидия бериш билан назорат қилса фойда беради.\nЮқорида айтилганидек, дала-даштда юрган қўй етарли даражада семиз эмас. Бўрдоқичилик мажмуалари уларни харид қилади, боқади, лозим бўлса, касалини даволайди. Натижада гўшт ҳажми ортади, битта қўй 30 эмас, 50 кг гўшт қилади. Қолаверса, семиз қўйдан чиқадиган жун ва тери ҳам сифатли бўлади. Уни сотиб, қайта ишлаб даромад топиш мумкин.\nСтатистикада 500 қўй амалда 2000 қўйга тенгми?\nСтатистикага қарасангиз, уй хўжаликларида 90 фоиз тирик вазндаги гўшт етиштирилади дейилган. Бу қанчалик тўғри, билмайман. Уй хўжаликлари гўшт етиштириб, фойдасини кўряпти. Aммо биз гўшт етиштириш атрофидаги йўлдош маҳсулотларни пулга айлантира олмаяпмиз. Бу йўлга қўйилса, чорвачилик билан шуғулланувчи одамларга фойда.\nШу билан бирга, айрим фермерлар 2000 бош қўйи бўлса ҳам 400 бош деб кўрсатиб қўяди. Чунки уларга рақамнинг ҳақиқийсини кўрсатишнинг қизиғи йўқ. Улар на банкка пул топширади, на чорванинг жуни, терисини қайта ишлашни ҳам бажаролмайди. Соҳага субсидия жорий қилинса, барча нарса шаффофлашади. Рақамларни яширса, манфаатни йўқотади.\nЧорвачиликда даволовчи емлар зарур\nЧорвадор фермерларнинг савиясини ошириш керак. Баъзи фермерлар қўйни боқишни биламан дейди, аммо яйловда юрган қўйни олиб сўяди. У нари борса 20 кг гўшт қилиши мумкин. Чорвачиликда семиз, ўрта семиз ва ориқ иборалар бор. Буларнинг ҳар бири яна учга бўлинади. Лекин даштдаги чўпонлар бунга эътибор қаратмай, чорвани ориқ пайтида сўяди. Ишига илмий ёндашмайди.\nОмухта ем ишлаб чиқариш заводига боиб, емга балиқ мойи, витамин ва минераллар қўшилаётганини кўрдим.\nЧорвани касалликларга қарши эмлашда унга юбориладиган дорининг танасига кириши тўлиқ бўлмаслиги мумкин, витаминли емларда эса барча озуқа бўлиб, чорванинг танасига сингиши аниқ бўлади. Бундан ташқари, жаҳон тажрибасида чорва учун даволовчи емлар ишлаб чиқариш бор. Молга дори юбориш учун уни қувиб ушлаганда ёки йиқитганда ҳомиласига таъсир қилиши мумкин. Бўрдоқига боқиладиган қўйга қўлда дори берилса, у ўша куни 200-300 грамм вазн ташлайди. Даволовчи емлар ишлаб чиқарилса, бу жараёнда қийинчилик бўлмайди.\nҚўй териси ва жуни қайта ишлаш талабига мос эмас\nГўштни кўпайтириш, чорвани кўпайтиришга илмий жиҳатдан ёндашилмаса, самара бермайди. Шу билан бирга, эскича усулларда ишлаш ҳам давр талабига мос келмайди. Битта қўйга 2,5 гектар ер берилиб, алмашлаб боқиш имконияти бўлса, фасллар бўйича яйловларни алмаштириш имкони берилса, режа билан иш қилинса, чорванинг териси ва жунининг сифати ўзгаради.\nҲозирда жунлар микроскопда кўрилса, толаси ёрилиб ётибди. Чунки жунга ҳам витамин керак. Озғин молдан олинадиган тери, жун ҳеч нарсага ярамайди.\nЧорвачиликда жун ва терини қайта ишлаш ва экспорт йўлга қўйилса, чўпоннинг ойлиги билан фермер хўжалигига кетадиган харажатларни қопласа, олинадиган фойда гўштдан бўлади. Фойда катта бўлса, фермер ҳам гўшт нархини арзонлаштиришга ҳаракат қилади.\nЧорвачиликни ривожлантириш мақсад қилинган экан, чорвадор фермерларга тақдим этилажак ер, ем-хашак масаласини, уларни қандай ишлаб чиқариш, нархни арзон қилиш, бўрдоқичилик кластерлари ташкил этиш, ветеринария хизматларини тўғри ташкил этиш зарур бўлади. Акс ҳолда, барчаси қуруқ гапдан бошқа нарса бўлмайди.\nДемак, соҳани ривожлантириш учун логистикадан бошлаб, субсидия, яйловлар масаласи ва хўжаликларда боқиладиган қўй ёки қорамолга ёрдам бериш масаласини кўриб чиқиш керак.\nПред. Алфемо Ташкент шахрида / Узбекистон\nСледующая «Trailblazer» ва амалдорлар: пандемия давридаги харажатлар ва ҳашаматлар\nОлий Мажлис Сенати Мудофаа ва хавфсизлик масалалари қўмитасининг мажлисида парламент юқори палатасининг ўн учинчи ялпи …\n«52» – юзимизга тутилган ойнага қарадикми?\n«Ўзавтосаноат» GM Uzbekistan’нинг барча акцияларини сотиб олди


Стелла: "АҚШда бўлмаган концертдан фойда топиш мумкин эмас"\n51 ёшли ўзбекистонлик хонанда Юлдуз Усмонованинг тожикистонлик поп юлдуз Шабнам Сурайë билан биргаликдаги концерти октябрь ойига режаланиб¸ Нью-Йорк кўчаларига афишалар ҳам осилган эди.\nБугунга келиб ташкилотчилар концерт бутунлай бекор қилинганини эълон қилишди. Бу ҳақда Озодлик радиоси 4 декабрь куни хабар берган эди.\nАйрим ўзбек нашрларида Юлдуз Усмонованинг концерти ташкилотчиларнинг тажрибасизлиги туфайли барбод бўлгани хабар қилинди.\nЎзбекистондаги айрим интернет нашрлари АҚШда яшовчи Стелла Бойажан ҳам Юлдуз Усмонова концерти ташкилотчилардан бири эканини иддао қилиб чиққан эди.\nЎзбек хонандаларининг АҚШдаги концертларига бош қўшиб келган америкалик таниқли продюссер Стелла Бойажан Озодлик билан суҳбатда Юлдуз Усмонованинг бу сафарги барбод бўлган концертига мутлақо алоқаси йўқлигини айтди.\n- Мен бундан аввал Юлдуз Усмоновани Нью - Йоркка бир неча марта чақирганман ва унинг санъатига ихлосим баланд. Лекин қандай қилиб ўзим севган хонандани чув туширишим мумкин? Бу мутлақо аҳмоқлик. Шуни айтишим керакки, унинг бу сафарги концертини ташкилотчиси мен эмасман. Унинг концертини ташкил қилаётганлар шу пайтгача бу иш билан мутлақо шуғулланмаган, шоу бизнесидан йироқ бўлган одамлар бунга аралашиб қолган, - деди Стелла Бойажан.\nТашкилотчилик ишларига 50 минг доллар сарфланган концертнинг бекор бўлганини Озодликка изоҳлаган ўзбек-шоу бизнес олами вакиллари концертнинг “атайин” қолдирилгани ва пировардида Юлдуз Усмонова “чув” туширилганлигини иддао қилишганди.\nАйрим нашрларда ташкилотчилар бекор бўлган концертга сотилган билет пулларини чўнтакка ургани ҳақидаги иддаолар айтилди.\n- Бу ғирт аҳмоқлик. Биз концер уюштирсак билетларни амма-холамиз сотмайди. Кассалар орқали сотилади. Махсус ширкатлар бор, билетлар реализацияси билан шуғулланадиган. Улар билетлар сотилганидан тушган маблағларни концерт бўлганидан кейин 10 кун ўтиб концерт ташкилотчисига беради. Агар концерт бўлмаса, билет пуллари эгаларига топширилади. "Бўлмаган концерт билетидан фойда кўряпти", дейиш ғирт аҳмоқлик, - дейди Стелла Бойажан.\n"Усмоновани С исмли аёл алдаб кетди"\nЎзбекистондаги шоу - бизнес ҳақида ëзишга ихтисослашган www.shov-shuv.uz нашри муҳаррири¸ журналист Жасур Ҳамроевнинг Озодликка айтишича¸ концерт қолдирилганига ташкилотчилар айбдор:\n- Бу ерда икки сабаб айтилмоқда. Биринчи сабаб¸ АҚШга чақириш учун таклифномаларда камчилик бўлган. Билишимча¸ таклифнома юборилмаган ҳам. Баъзи манбаларимиз эса¸ ташкилотчилар концертнинг атайин қолдирилишига эришишганлигини айтишади. Бундан мақсад концерт қўймасдан пул ишлаб олиш¸ - дейди суҳбатдош.\n- “С” исмли аëл бу концертни ташкил қилмоқчи эди. Ўртага самарқандлик бизнесмен йигит тушди. Юлдуз Усмоновада айб йўқ бу ерда. Сиëсий сабаб ҳам йўқ. Ўша аëл алдаб кетди¸ холос. Бу аëл илгари ҳам кўп ўзбек санъаткорларини чув туширган эди¸ - деб таъкидлайди суҳбатдош.\n"Навбат Юлдуз Усмонованики экан-да"\nБу концертнинг ташкил этилишидан хабардор бўлган тошкентлик журналистга кўра¸ ўтган йили концерт кечикиб томошабинларнинг сарсон бўлишига Юлдуз Усмонованинг ўзи сабабчи бўлган:\n- Ўтган йили АҚШлик продюсер Асия Бургос томонидан Нью- Йоркдаги “Мастер” театридаги концерт куни белгиланиб, чипталар сотилганида, Усмонова телефон қилиб концертни кечиктирди. “Асрлар садоси” деган концертда чиқиб¸ Гулнора Каримовага лаганбардорлик қилиш учун АҚШдаги концертни кечиктирган эди. Ўшанда Нью-Йоркда қанча томошабин сарсон бўлган эди. Бу сафар Юлдузни чув туширишган бўлса¸ навбат у кишиники экан¸ - дейди суҳбатдош.\nЮлдуз Усмонова 2007 йилдан буён Ўзбекистонда катта саҳнада чиқмайди. Давлат тадбирлари ва телевидениеда кўринмайди.


15:27 / 28.06.2021\nУчинчидан, клубда футболчи йил давомида клуб дастури асосида яшайди, клуб талаб қиладиган хусусиятларни ривожлантиради, клуб танлаган позицияда ўйнаш иқтидорига урғу беради, клуб айтган ўнг ёки чап оёғини кўпроқ шуғуллантиради. Диетадан тортиб, индивидуал машғулотларгача футболчи айнан мураббий истаган вариантга келиши учун амалга оширилади. Клуб мураббийи ўзи истаган масаллиққа энг яхши формада, энг яхши жисмоний ҳолатда, энг яхши версияда эга бўлади. Клуб мураббийи бу талабга жавоб бермаган футболчини сотиб юбориб қутилиши мумкин. Терма жамоада эса, айтайлик, жамоа учун мураббий талабларига жавоб бермайдиган ёки мос келмайдиган футболчи агар клуб миқёсида яхши ўйин кўрсатса, 20 ёшидан 35 ёшга киргунча, мураббийга босим бўлиб юраверади. Ундан «нега фалон футболчи таркибга чақирилмаяпти» деб ҳар матбуот анжуманида сўрашади. Айтайлик, терма жамоамиз мураббийи Шомуродовдан воз кечиб, бошқачароқ услубда ўйнайдиган икки ҳужумчи билан янги жамоа туза оладими? Йўқ, унақа комфорт унда йўқ. «Женоа» мураббийи эса, шу ишниям қила олади.\nЭнди футбол юлдузларининг энг яхши ўйинларини терма жамоа миқёсидаги турнирларда кўрмайсиз. Ҳа, Роналду тўпурар бўлиши, Мбаппе финалда гол уриши мумкин, лекин клубдаги ўйинларининг соясини кўрасиз, холос. Яхшиси Шик, Меҳли, Салаи, Клушевскиларнинг ўйинидан завқ олаверинг.\n#Португалия миллий жамоаси


Ангрен шаҳар ички ишлар бўлими ўзбекистонлик мустақил журналист ва ҳуқуқ фаоли Дмитрий Тихоновга нисбатан маъмурий иш очди. Дмитрийнинг Озодликка айтишича, мазкур иш унинг пахта мавсумида мажбурий меҳнат билан боғлиқ вазиятни мониторинг қилиш уринишлари билан боғлиқ. Ангрен шаҳар ички ишлар бўлими мулозими Озодлик билан суҳбатда, ҳуқуқ фаолига маъмурий иш очилганини билдирди. Ҳуқуқ фаоли ўтган ойда пахтага олиб кетилаётган ангренликлар колоннасини суратга олаётган пайтда милиция ходимлари томонидан олиб кетилиб, ички ишлар бўлимида таҳқирланган эди. Дмитрий Тихоновнинг айтишича, ҳуқуқ-тартибот идораларининг таъқиби, гап Жаҳон банкининг лойиҳа майдони бўлган Бўка туманига минглаб одам мажбуран пахтага олиб чиқилгани ҳақида кетаётгани билан боғлиқ.\nҲуқуқ фаоли ва журналист Дмитрий Тихонов ўзига нисбатан Ангрен шаҳар ички ишлар бўлими ходимлари томонидан ноқонуний ҳаракатлар амалга оширилаётгани боис бир неча кундан бери уйига қайта олмаётганини айтади.\nДмтирий ўзига нисбатан Ангрен милицияси иш очгани тўғрисида 20 октябрь куни Озодлик билан суҳбатда маълум қилди. Унинг айтишича, ҳуқуқ-тартибот идораларининг таъқиби жорий йил пахта мавсумида мажбурий меҳнат муаммосини мониторинг қилгани билан боғлиқ.\n- 19 сентябрь, шанба куни Ангрен шаҳар ҳокимлиги олдида Бўка туманига олиб кетилаётган пахтакорлар колоннасини суратга олаётган эдим. Пахтага олиб кетилаётганлар орасида ўқитувчи ва тиббиёт ходимлари билан маҳалла қўмиталари вакиллари бор эди. Мен расмга олиб у ердан кетаётган пайтимда маҳалла қўмиталарининг бир неча раиси ёнимга келиб, “нега бизни расмга оляпсиз, нима сабабдан пахта ҳақида сўраяпсиз, пахта ватанимизнинг бойлиги, расмга олишнинг ўрнига бориб пахта терсангиз бўлмайдими”, дея бақириб кетишди. Шу билан мен кетдим ва гап шу ерда тугади, деб ўйлаган эди. Лекин эртасига, 20 сентярь куни у ерга яна мониторинг қилиш учун борганимда, бу аёллар устимдан милицияга арз қилгани маълум бўлди, чунки у ерда Ангрен ички ишлар бўлими жиноят қидирув ходимлари турган экан. Пахта колоннаси жўнаб кетиши биланоқ улар мени Ангрен ички ишлар бўлимига олиб кетишди. Мени у ерда 4 соатча ушлаб ўтиришди. Орада ички ишлар бўлими бошлиқ ўринбосарларидан бири хонага кириб, менга бақира кетди ва стол устидаги қоғозлар солинган папка билан бошимга бир икки марта тушурди,- дейди Дмитрий Тихонов.\nҲуқуқ фаоли ўша воқеадан кейин, 30 сентябрь куни фуқаролик кийимидаги бир гуруҳ одам уни кузатиб юрганини айтади:\n- Мен бир неча соат давомида шаҳарда юрдим, улар битта машинада қаерга борсам орқамдан кузатиб юришди. Мен Тошкентдаги адвокатимга қўнғироқ қилиб, бўлган воқеани гапириб бердим. Кейин Тошкентга кетдим, улар мени 100 километр узоқликдаги Тошкентгача кузатиб боришди. Мен журналист ҳамкасбларимдан мени кутиб олиб, орқамдан кузатаётган машинани расмга олишни илтимос қилдим. Адвокатнинг уйига борганимда, журналистлар мени кутиб олишди. Менинг орқамдан яна битта машина кузатаётганини кўриб қолдик. Ўша куни орқамдан камида беш киши, камида иккита машинада кузатгани маълум бўлди. Уларни расмга ола бошлашимиз биланоқ қочиб қолишди,- дейди ҳуқуқ фаоли.\nДмитрий Тихоновнинг Озодликка айтишича, расмийларнинг унга нисбатан тазйиқни кучайтиргани сабаби, у мониторинг қилган жараён жорий йилги пахта мавсумида ангренлик камида 12 минг одамнинг мажбурий тарзда Бўка туманига олиб чиқилгани билан боғлиқдир. Бўка тумани эса, Жаҳон банки ажратган кредит ҳисобидан тадбиқ этилаётган лойиҳа майдонларидан биридир.\nШу ой бошида Жаҳон банки ўз лойиҳалари амалга оширилаётган ҳудудларда мажбурий меҳнат ҳолатлари аниқланадиган тақдирда Ўзбекистон ҳукуматига қишлоқ хўжалиги лойиҳалари учун ажратилган 500 миллион АҚШ долларига тенг молиявий ёрдамни тўхтатишини билдирган эди.\nЎтган ҳафта Дмитрийнинг адвокати Полина Браудерг ҳуқуқ фаолига нисбатан тазйиқ ўтказилгани тафсилотларини ўрганиш учун Ангрен шаҳар ички ишлар бўлимига борганида, унга нисбатан иш очилганини маълум қилишган. Лекин бу иш маъмурийми, ё жиноийми аниқлаштиришмаган.\nАдвокатга берилган маълумотда Дмитрий Тихонов 20 сентябрь куни милиция бўлимига олиб келинишига уч нафар фуқародан тушган шикоят аризаси сабаб бўлгани айтилади\nИчки ишлар бўлими ходимлари адвокатнинг қўлига Дмитрий Тихоновга нисбатан жисмоний босим ўтказилмагани, унинг 20 сентябрь куни милиция бўлимига олиб келинишига уч нафар фуқародан тушган шикоят аризаси сабаб бўлгани тўғрисидаги ёзма маълумотнома беришган.\nАдвокат 20 октябрь куни ҳам Ангрен ички ишлар бўлимига бориб, Дмитрий Тихоновга нисбатан маъмурий иш очилганини аниқлади. Озодлик билан суҳбатда Полина Браудер ўз мижозига қарши очилган иш материаллари билан танишиш имкони берилмаганини айтади.\n- Мен Тихоновга нисбатан очилган маъмурий иш материаллари билан танишиш учун участка нозири кабинетига келдим. Тегишли ордерни тақдим этдим. Лекин у менга материалларни кўрсатмади, кўчирма олишга рухсат бермади. У фақатгина ички ишлар бўлими бошлиғи рухсати билан материалларни кўрсатишини таъкидлади,- дейди адвокат.\nПолина Браудернинг айтишича, қонунга биноан маъмурий иш бир ой ичида судга топширилиши лозим. Яъни бу иш 20 сентябрда очилгани инобатга олинса, Дмитрий Тихонов устидан суд энг кечи билан бугун 20 октябрда ўтказилиши керак.\n- Эртага уни жавобгарликка тортиб бўлмайди. Чунки бир ойдан кўпроқ вақт ўтган бўлади. Бугун охирги кун,- дейди адвокат Полина Браудер.\nОзодлик Ангрен шаҳар ички ишлар бўлими бошлиғи ўринбосари Шуҳрат Шаҳобхонов билан боғланиб, Дмитрий Тихонов устидан очилган маъмурий иш борасида изоҳ беришни сўради. Лекин подполковник Шаҳобхонов изоҳ беришдан бош тортди.


TeliaSonera нега Ўзбекистондан кетмаяпти\n15:35 10 Август 2020\nГулнорага берилган пора, ёхуд нега TeliaSonera Ўзбекистондан кетмаяпти\n19:07 17.08.2017 (Янгиланган 21:25 17.08.2017) Ҳавола олиш\nTeliaSonera компанияси ўзбек бозорига кириб келгач йирик коррупция билан боғлиқ можаро иштирокчисига айланди. Европа ва Америка ОАВлари операторни ўзбек мансабдорларига, хусусан мамлакатнинг биринчи президенти қизи Гулнора Каримовага пора берганликда айблади\nТОШКЕНТ, 17 авг — Sputnik. TeliaSonera швед-фин телекоммуникация гуруҳи ўзининг Ўзбекистондаги активи — Ucell бренди остида фаолият юритаётган Coscom компаниясини сотишга ҳаракатини қўйгани йўқ, деб хабар қилди Sputnik Ўзбекистон мухбири.\nСкандинавлар ўтган йилнинг январ ойидан бошлаб Ўзбекистон билан хайрлашишга ҳаракат қилиб келмоқда. Ўшанда компания — таркибида Ўзбекистон ҳам бўлган ривожланаётган бозорларни тарк этиши тўғрисида хабар қилган эди. TeliaSonera — Ўзбекистондаги активини тўлиқ сотишни режалаштираётгани ҳақида маълумотлар тарқалган эди.\nКомпания нега бу қарорга келгани ҳақида турли сабаблар айтилган бўлса-да, асосий важ сифатида TeliaSonera республика бозорига кириб келиши билан боғлиқ йирик коррупцион жанжал кўрсатилган эди. Европа ва Америка ОАВлари операторни ўзбек мансабдорларига, хусусан, биринчи президентнинг қизи — Гулнора Каримовага пора берганликда айблашди.\nМисол учун, швед телевидениеси TeliaSonera 2007 йилда Ўзбекистонда лицензия олаётган вақтда Гибралтарнинг ошфор Takilant компаниясига 330 миллион доллар миқдорда порани тўлагани ҳақида сюжет намойиш этди. Ҳаммаси ҳам майли, аммо ушбу компания расман — Гаяне Авакян, Гулнора Каримованинг яқин дугонаси ва ишончли вакилига тегишли бўлгани боис, оқибатда, ўтказилган пуллар кимнинг чўнтагига бориб тушгани аниқ ва равшан эди…\nОАВларда ушбу маълумотлар чоп этилгач, АҚШ ва Европа давлатларининг қатор тергов органлари коррупция фактлари бўйича ўз текширувларини бошлашди. Юзага келаётган жанжал арафасида TeliaSonera ички текширув ўтказилиши ҳақида эълон қилди ва сўнгра тўрт нафар топ-менежерларнинг ишдан бўшатилгани ҳақида маълумот берди. Сал ўтмай ТeliaSonera ўз номини Telia Company этиб ўзгартирди. Экспертларнинг аксарияти ўшанда бу ребрендинг кўпроқ ўз номини юқоридаги можародан "тозалаш" учун амалга оширилганини айтишган эди.\nГаяне Авакянга тўхталадиган бўлсак, 2014-йилнинг февралида Ўзбекистон Бош прокуратураси унга ва Гулнора Каримованинг яна бир нечта яқин ёрдамчиларига чет элда сохта компанияларни рўйхатдан ўтказиш, шунингдек, солиқ тўлашдан бўйин товлаш, чет эл валютасини яшириш ва республика сарҳадидан ташқарига олиб чиқиб кетиш бўйича айбловлар эълон қилган эди. Май ойи охирида Ўзбекистон Ҳарбий суди Гаяне Авакян ва яна 14 кишига нисбатан қўзғатилган жиноят иши бўйича айблов эълон қилди. Суд ушбу иш бўйича барча фигурантларни криминаллашган жиноятларда айбдор деб топди ва барчасига узоқ муддатга озодликдан маҳрум этиш жазосини тайинлади.\nUcell Ўзбекистондан кетади\nШвед-фин гуруҳига тўхталадиган бўлсак, у бир ярим йилдан буён Ўзбекистондаги активини сотиши ҳақида гапириб келади, аммо арава ҳамон жойида. Куни кеча ўтказилган Халқаро пресс-клуб йиғилиши ҳам ҳеч нарсага ойдинлик киритгани йўқ. Йиғилиш давомида Ucell бош директори Тону Грюнберг сотув жараёнига қуйидагича изоҳ берди:\n"Бу жараён икки йилдан бери давом этмоқда. Компания ҳали сотилгани йўқ, балки сотилиб қолар. Бу иш билан Стокгольмдаги таъсисчилар шуғулланишмоқда. Эҳтимол янги соҳиблар пайдо бўлар, аммо ким ва қачон деган саволларга изоҳ бера олмайман. Мен шунчаки бехабарман", — деган Грюнберг.\nЎзбек ва чет эл аналитикларининг аксарияти эса сўнгги вақтларда активлар савдоси жараёни иккинчи планга ўтганини гапиришмоқда. Ислом Каримовнинг вафотидан сўнг иқтисод ҳамда бошқа соҳадаги либерализация жараёнлари бошлангач, эҳтимол компания Ўзбекистонда бизнес учун шароитлар қанчалик ўзгаришини кутишга қарор қилгандир.\n"Сўмга ўтамиз" - Ўзбекистон уяли операторлари сўмли тарифларга ўтишга тайёрланяпти\n"Бугун Ўзбекистон бозори шиддат билан ўзгармоқда. Илгарилари скандинавлар конвертацияси йўқлигидан нолишарди, эндиликда бу муаммо деярли ўз ечимини топди. Бундан ташқари, компания 9 миллион абонентлари билан республика мобил операторлар бозорида иккинчи ўринни эгаллаб турган келажаги истиқболли активларга эга. Компания бош рақиби — "Билайн" — республика ҳукумати ва куч тизимларида қатор амалдорларнинг қўллаб-қувватлаши эвазига энг қулай шарт-шароитларга эга эди. Эндиликда у шахслар қарор қабул қилиш дастакларидан четлаштирилган. Шу боис операторлар бозори эндиликда янада рақобатбардош бўлади", — деб тушунтирди вазиятни Sputnik Ўзбекистонга экспертлардан бири.\nБошқа мутахассисларнинг сўзларига кўра, TeliaSonera бўлиб ўтган йирик коррупцияга оид жанжалдан сўнг ўзбек операторига мос мижозларни топа олмаяпти, холос. Шу боис ҳам у шошилмаяпти, арзон сотиб қўймаслик учун.\n14:43 Путин Лукашенкони сайловда эришган ғалабаси билан қутлади


"Машъал" - "Навбаҳор" учрашувдан сўнг | "NAVBAHOR" FUTBOL JAMOASINING RASMIY WEB SAHIFASI\n"Машъал" - "Навбаҳор" учрашувдан сўнг\n"Машъал" - "Навбаҳор" (3:1) учрашувидан сўнг ўтказилган матбуот анжуманида ҳар икки жамоа бош мураббийи ОАВ вакилларининг саволларига жавоб қайтаришди.\nБахтиёр Ашурматов ("Навбаҳор" жамоаси бош мураббийи): - Афсуски бугунги ўйин бизга ҳар тарафлама қийин бўлди. Жамоамиз муаммолар гирдобига тушиб қолган. "Пахтакор" билан ўйиндан сўнг руҳий ва жисмоний жароҳатланган футболчиларимиз жуда кўпайиб кетди. Асосий таркибимиздан Мансур Саидов, Бахтиёр Ёқубов, Хуршид Хўжаев, Темур Яфаров, Отабек Валижонов, Азим Аҳмедов каби ярим таркибимиз бугунги учрашувга турли сабаблар билан етиб кела олмади. Олти футболчининг йўқлиги биз учун жуда катта йўқотишдир. Бу бизни ўтган турдаги ва бу турдаги ўйинимизга таъсир кўрсатмоқда.\nМавсум бошидан буён айтиб келаётганимдек мақсадимиз бешинчи, олтинчи ўриндан бирини эгаллашдир. Биз бу ўринни эгаллаш учун эртароқ бундай жиддий муаммолардан чиқиб кетишимиз керак. Охирги икки учрашувда максимум ўйинимиз билан олти очко қўлга киритишимиз керак. Ортда қолган икки мағлубият турнир жадвалимизга катта таъсир кўрсатди. Биздан ортдаги жамоалар биздан ўтиб кетмоқда ва шу боис биз ҳеч нарсага қарамасдан ғалаба учун ўйнаймиз. Майдонимиздаги ўйинда бизга мухлислар ҳам катта мадад бўлади ва ғалабалар олдинда. Турнир жадвалидаги ўрнимизни ўнглаб олиш қўлимиздан келади.\n"Машъал"ни ҳаққоний ғалаба билан табриклайман лекин мен фақатгина табриклаб ўзимиз учун керакли натижага эриша олмаганимиздан афсусда эканлигимни айтиб ўтишим керак. "Машъал" ҳақиқатдан ҳам яхши шаклланиб бормоқда.\nОчиғини айтсам биз ва жамоа аъзолари ҳам "Баркамол авлод" ўйинларини эртароқ якунланишини интиқлик билан кутдик. Негаки жуда кўп саволлар мана шу мусобақага қаратилиб қолган эди. Тезроқ "Навбаҳор" стадионда ўйинлар ўтишини кутмоқдамиз. Негаки бизни бу стадионда ҳаддан ташқари кўп мухлислар қўллаб-қувватлайди. Жамоа ана шунда ўзини ўнглаб олади. 10 июнь куни "Насаф"га қарши ўйинни ҳам Косонсойда ўтказамиз. Олий лиганинг 12 туридаги "Олмалиқ"қа қарши ўйин эса "Навбаҳор" стадионга кўчади" ."Пахтакор" билан ўйиндаги мағлубият бизни жамоага жуда катта зарба бўлди. Унинг таъсиридан чиқиб кетиш қийин бўлмоқда. Кимнидир айбламоқчи эмасман. Шунга қарамай охирги дақиқаларда ўтказилган "ғалати" гол жамоага катта таъсир ўтказди. Ўша ўйинда икки футболчимиз қизил олди, учтаси жароҳатланди ва ҳозиргача машғулотларга ҳам қатнаша олгани йўқ. Ўша ўйиндан сўнг ўнгланишимиз қийинлашиб бормоқда. Тушунмадим очиғи. Бу руҳий ҳолатдан чиқаришга бор кучим билан ҳаракат қилаяпман лекин улар ёш бола эмаски ҳолатдан тезда чиқиб кетса. Руҳий ҳолатимиз яхши эмас. Мана икки мағлубиятга ҳам очиқча таъсир ўтказди. Нима бўлганда бўлса бўлди. Мағлубиятларни ўз зиммамга оламан. Айбим футболчиларни руҳий ҳолатини тиклай олмаганим бўлмоқда. Эндиги вазифам жамоани бу вазиятдан эртароқ олиб чиқиб кетиш.\nАлександр Хомяков ("Машъал" жамоаси бош мураббийи): - Аввало мухлисларимизни табрикламоқчиман. Уларга узоқ кутилган ғалабани уларга тақдим эта олдик. Йигитларимга раҳмат айтмоқчиман. Бугун ғалабага лойиқ ўйин кўрсатдик ва эришдик. Биринчи бўлим боши тенг бошланди лекин 15 дақиқадан сўнг ўйин назорати бизга ўтди. Иккинчи бўлимдан эса тўла кўнглим тўлмади. Тўғри, ҳисобни ушлаб қолишга ҳаракат қилдик лекин ўйин ҳам керак. Бухорода ҳам шундай бўлган эди. Тўртта гол ва хотиржамлик. Бу қандай оқибатларни келтириб қўйишини билган шогирдларим эҳтиёткор ўйин кўрсатгани рост.\nИлк дақиқалардан фаол ўйнашимизни айтгандим. Шогирдларим айнан шундай ўйнашди. Тўғри баъзи вазиятларда тезкор ўйнай олмадик. Учинчи голдан сўнг тўпни кўпроқ ўзларида сақлаб туришларини сўрадим. Улар белгиланган топшириқларимни тўла бажаришди . Бу ғалаба тўлалигича "Машъал" мухлислариники. Уларга катта раҳмат айтаман.


ҲАЁТИДАН РОЗИ ОДАМЛАР - Ўзбекистон овози газетаси\nЯқинда партиямиз фаоли Шоназар Жовлиев «Чироқчи тумани марказидаги янги бозорчамизда бўлдингизми?» деб сўради. Ҳали боролмаганимни айтдим. У киши бозорни таърифлай кетди:\n— Кўрсангиз кўзингиз қувонади. Қишлоқ туманида бунақа бозор қурилади деб ҳеч ўйламагандик. Ҳудуди жуда катта, аҳолиси йил сайин кўпайиб бораётган туманимиз учун бундай бозор айни муддао бўлди. Энди одамларимиз қўшни Шаҳрисабз, Қарши ёки Самарқанд шаҳарларига овора бўлиб боришмайди. Бозор жамоаси аҳолини ижтимоий ҳимоя қилишга ҳам муносиб ҳисса қўшаяпти.\n...Янги йил арафасида ниятим ушалиб, Чироқчи марказидаги янги бозорга бордим. Кўркам, ихчам савдо дўконлари... Турли хил кийим-кечаклар...\nМеҳнат фахрийси Жўра Жалилов билан суҳбатлашиб қолдим. У туманнинг яқин ўтмишдаги аҳволини эслади...\nДарҳақиқат, Чироқчи туманида муаммолар жуда кўп эди. Қишлоқларда аҳолига маданий-маиший, савдо, тиббий хизмат кўрсатиш каби муҳим масалалар ўз ҳолига ташлаб қўйилганди. Биргина мисол. Чияли бозорида кийим-кечаклар, миллий ҳунармандчилик буюмлари сотиларди. Ёзда чанг-тўзон, қишда лой бўладиган майдонда савдо қилинарди. Ўша пайтда вилоятимизга раҳбар бўлган Ислом Каримов томонидан шўролар ҳукмронлиги давридаёқ Қашқадарёда эзгу ишлар бошлаб юборган эди. У киши бошқа туманлар қатори, Чироқчида ҳам ободончиликка катта эътибор қаратди. Хусусан, Чияли бозори қайтадан қурилди. Мустақиллик йилларида эса туманда кўплаб янги мактаб, коллеж, шифохона, магазин, тўйхоналар бунёд этилди.\nБундан икки йил аввал Тошкентда Чироқчи шаҳрининг бош лойиҳаси тайёрланди. Дуч келган жойда қурилиш қилиш тақиқланди. Шаҳар марказидаги эски болалар боғи ўрнида бутунлай янги истироҳат маскани бунёд этилди.\n2009 йили пахта тозалаш корхонаси таъмирланиб, модернизация қилинди. Натижада завод ҳовлисининг 1,1 гектари янги буюм бозори қуриш учун ажратилди. Чироқчи шаҳри ва туманининг ярми узоқ йўл босиб, Чиялига ёки қўшни Шаҳрисабзга қатнашга мажбур эди. Лойиҳа тузилди, ер ажратилди, тадбиркорлар томонидан 305 дўкон қурилди. Бироқ бозор ривожланиб кетмади, кам-кўсти борлигини барча кўриб турганди. Натижада 2015 йил бошида туман ҳокимлиги томонидан «Сарбон баракаси» МЧЖ раҳбарлигига Мамасоат Жўраев тавсия қилинди.\n— Дарҳақиқат, бу бозорда ўзгариш қилиш зарур эди. Мана, бугун натижасини кўряпмиз, — дейди Давлат солиқ қўмитасининг бозорлар ва савдо комплекслари фаолиятини назорат қилиш бош бошқармаси вилоят бўлими ходими Шавкатжон Холиёров. — Туманда 9 бозор бор. Улар орасида «Сарбон баракаси» солиқларни ўз вақтида тўлаши, кундан-кунга обод бўлиб бораётгани билан ажралиб туради...\nБироқ бунга осонликча эришилмади. Туман раҳбарияти, бозорнинг янги раҳбари кўпчиликнинг бошини қовуштирди. Режа тузилиб, бирин-кетин амалга оширила бошланди. Бозор дарвозаси қаршисидаги ташландиқ майдон обод қилиниб, иккита фаввора қурилди. Атрофида салқин ичимлик, енгил таом сотиладиган бўлди. Электрда узилишлар кўп бўлгани учун 8-10 миллион сўм маблағ эвазига трансформатор ва узатгичлар пухта таъмирланди. Кунда минглаб одамлар кириб чиққандан кейин яхши таомларга эҳтиёж туғилди. Ҳозир Бахтиёр Ҳамроев ва Учқун Ҳамидов ўз ошхонасида мазали овқатлар тайёрламоқда. Озиқ-овқат дўкони, иккита сартарошхона очилди.\n— Ота-боболарим ҳам сартарошлик билан шуғулланишган, — дейди Ўроз Боймирзаев. — Ўттиз беш йилдирки, шу ҳунар этагидан тутганман. Шогирдларим кўп. Уларни ҳалолликка, покликка ўргатаман.\nБозорнинг асосий йўналиши кийим-кечак, буюм ва газмоллар. Бошқа туманлардан ҳам харидорлар келади. Дўкондор Қаҳрамон Жўраев пластик карточкага ҳам савдо қилинишини айтди.\n— Илгари деҳқон бозорида савдо қилардик, — дейди тадбиркор Ҳосил Хушшиев. — Мана, яхши лойиҳа асосида ўзимизга дўкон қуриб олдик. Терминалимиз бор, юртимизда ва четда ишлаб чиқарилган газмолларни савдога чиқарамиз. Қаранг, харидорлар танлаб олишаяпти. Солиқлардан қарзимиз йўқ...\n— Шу бозорда турфа газмоллар сотилгани одамлар учун қулай бўлди, — дейди кичик корхона раҳбари Дилшода Саидова. — Чеварларни тўплаб, алоҳида цех ташкил қилдик. Замонавий тикиш машиналаримиз бор. Харидорлар бозордан ўзларига маъқул газмолларни олишади. Ўлчаб, турли бичимдаги кўйлак, халатларни тикиб берамиз. Цехда олти нафар тикувчи меҳнат қилаяпти.\nБозор маъмурияти кўплаб хайрли ишларга ҳам бош қўшган экан. Чироқчи шаҳри марказида шу йил ёзда ишга тушган болалар дам олиш ва истироҳат боғини бунёд этиш учун 2 миллион сўм маблағ ўтказиб берилибди. Тумандаги 29-мактабнинг 25 нафар, боқувчисини йўқотган оилаларнинг 21 нафар болаларини бошдан-оёқ кийинтиришибди.\nМаъмуриятнинг кичик, ихчам идорасига кирганимда, ўзаро суҳбатнинг гувоҳи бўлдим.\n— Барчага шароит яратиб бераяпсиз, — дейди тадбиркор Раъно Қурбонова. — Мана, оиламизнинг орзуси ушаладиган бўлди. Янги уй қуриш учун кредит олдик, дастлабки тўловларини тўладик.\n— Қураётган янги уйингиз фарзандларингизга, оилангизга буюрсин, — дейди хурсандчилик билан Мамасоат Жўраев. — Президентимиз Соғлом она ва бола йили ҳақида гапириб, қандай муҳим вазифаларни белгилаб берди. Демак, турмушимиз янада фаровонлашади, фарзандларимиз соғлом бўлиб камолга етади. Насиб этса, жамоамиз билан муҳтож оилаларга кўмак берамиз. Энг муҳими, бозоримиздан барака кўтарилмасин.\n— Янги йил кириб келаяпти, — дейди харидор Ҳимоят Йўлдошева. — Албатта, совға-салом олиш керак. Мана, бозордан қизимга чиройли кўйлак харид қилдим. Жуда сифатли, арзон. Насиб қилса, яна келамиз.\nОдамлар бозор хизматидан, бугунги ўзгаришлардан хурсанд. Бозорнинг олдинги аҳволи билан ҳозиргисининг ўртасида ер билан осмонча фарқ бор. Бугунги бозор замонавий, муҳташам, кўркам, файзли ва баракали бозор.


Элбоши мактублари –– эл кутубхонасида\nКуни-кеча “Ўтрор” кутубхонасида “Элбоши мактублари – тараққиёт кафолати” китоби ва “Туркистон – туркий оламнинг маданий пойтахти” фотоальбоми тақдимоти ўтди. Мамлакатимиз Президентининг Мактублари ҳамда дастурий мақолалари ўрин олган ушбу тўплам илк бор вилоятимизда чоп этилди.\nТадбирда Жанубий Қозоғистон вилояти ҳокими ўринбосари Уласбек Садибеков, Қозоғистон ўзбек этномаданият бирлашмалари “Дўстлик” ҳамжамияти раиси Икромжон Ҳошимжонов, “Нұр Отан”партияси вилоят филиали раисининг ўринбосари Бауржан Қуанишбеков, жамоат арбоблари, ижодкорлар, оммавий ахборот воситалари вакиллари иштирок этдилар.\n– Бугун биз минтақа раҳбарининг ташаббуси билан чоп этилган иккита китобнинг тақдимотини ўтказмоқдамиз, – деди Жанубий Қозоғистон вилояти ҳокимининг ўринбосари Уласбек Садибеков. – Биринчиси, Элбошининг 1997-2017 йилларда Қозоғистон халқига йўллаган Мактублари. Ўзбек тилида. Уларни “Жанубий Қозоғистон” вилоят газетаси жамоаси бош муҳаррир Алишер Сотволдиев бошчилигида жамлаган.\nБунинг учун улкан меҳнат сарфланганини таъкидлаш лозим. Бундан ташқари 2017 йил муқаддас Туркистон – туркий оламнинг маданий пойтахти деб эълон қилиниши муносабати билан мартдан бошлаб беш ой ичида 40 дан ортиқ тадбир ўтказилди. Жанубий Қозоғистон вилояти ҳокими Жансейит Туймебаевнинг қўллови ва ҳомийлигида таниқли шоир Темирғали Кўпбаев чоп эттирган фотоальбомда эса ушбу тадбирларнинг барчаси ҳақида батафсил маълумотлар берилган.\nТақдимот маросимида сўзга чиққан «Жанубий Қозоғистон» ижтимоий-сиёсий газетасининг Бош муҳаррири Алишер Сотволдиев китоб Элбошининг дастлабки Мактуби – «Қозоғистон – 2030» стратегияси эълон қилинганига 20 йил тўлиши ҳамда Қозоғистон Республикаси Мустақиллигининг 26 йиллиги муносабати билан тайёрланганини, мақсад – ўзбекзабон ўқувчиларга Президент сиёсати, мактублари ва дастурий ҳужжатларини она тилларида етказиш ва яқинроқ танишишларига имконият яратиб беришдан иборат эканини уқтириб ўтди.\n– “Элбоши мактублари – тараққиёт кафолати” китобини чиқариш фикри таҳририятимизда вилоятимиз ҳокими Жансейит Туймебаев билан учрашувдан кейин туғилганди, – деди у. – Жами минг нусхадаги тўпламга бўлган эҳтиёжни ҳисобга олган ҳолда қатор кутубхоналарга, шу жумладан, ўзбек тилида таълим берадиган барча мактабларга уни бепул тарқатишга қарор қилдик.\nЖорий йилда Туркистон шаҳрига – туркий оламнинг маданий пойтахти мақоми берилиши муносабати билан вилоятимизда Туркия, Ўзбекистон, Озарбайжон, Қирғизистон ва жаҳоннинг бошқа мамлакатлари вакиллари иштирокида талай халқаро тадбирлар ўтказилди. Дунё тан олган кўҳна шаҳримиз шуҳрати янада ошди. “Туркистон – туркий оламнинг маданий пойтахти” фотоальбоми ана шу шукуҳли кунларни саҳифаларида акс эттирган. Тақдимотда сўзга чиққан фотоальбом ношири Темирғали Кўпбаев унинг ўзига хос жиҳатларига тўхталиб ўтди.\nҚозоғистон Республикаси Конституцияси Давлат раҳбарига йил сайин Қозоғистон халқига Мактуб йўллаш масъулиятини юклайди. Бу ҳужжат илк бор йигирма йил муқаддам “Қозоғистон – 2030” стратегик тараққиёт дастури сифатида эълон қилинганди. “Ўтмишни билмаган бугунни қадрламайди. Бугунни қадрламаганнинг келажаги йўқ”.\nУшбу нақлнинг ҳаққонийлигига шубҳа йўқ. Вилоятимиз раҳбари Жансейит Туймебаевнинг таклиф-тавсияси билан “Жанубий Қозоғистон” газетаси жамоаси томонидан ўзбек тилида нашр қилинган “Элбоши мактублари – тараққиёт кафолати” китоби яқин ўтмишимизда юз берган улкан ўзгаришлар хусусида батафсил маълумот беради.\nТўпламни тайёрлашда Қозоғистон халқи Ассамблеяси Раисининг ўринбосари Дархан Минбай, Қозоғистон Республикаси Парламенти Мажлиси депутати Фахриддин Қоратоев, Давлат ва жамоат арбоби Рўзақул Холмуродов, вилоят ҳокими ўринбосари Уласбек Садибеков, вилоят ҳокими матбуот котиби Бейсен Тажибаевларнинг берган маслаҳатлари катта ўрин тутди.\nТақдимот маросимида қатнашган бир гуруҳ инсонлардан таассуротларини ўртоқлашишни сўрандим.\nИкромжон ҲОШИМЖОНОВ, Қозоғистон ўзбек этномаданият бирлашмалари “Дўстлик” ҳамжамияти раиси:\n– “Элбоши мактублари – тараққиёт кафолати” китобида Элбошининг 1997 йилдан бугунги кунгача бўлган мактублари, дастурий мақолалари мужассам экан. Ушбу китоб чоп этилишининг ўзи маънавий янгиланиш жараёнига бир туртки бўлиши шубҳасиз. Бугунги кунда зиёлилар мазкур китоб орқали барча Мактубларни кўздан кечиришлари, Мустақиллигимиз тарихини такрор ўрганишлари, ўз фаолиятида фойдаланишлари мумкин.\nАйниқса, ўқитувчилар учун жуда зарур қўлланма бўлади. Мактаб кутубхоналарига етказиб берилиши эса жуда савоб иш. Отахон ўзбекзабон газетамиз – “Жанубий Қозоғистон” таҳририяти жамоасининг меҳнати, бош муҳаррирнинг ташкилотчилик қобилияти таҳсинга лойиқ.\nБауржан ҚУАНИШБЕКОВ, “Нур Отан” партияси вилоят бўлими раисининг ўринбосари:\n– Ҳақиқатан бу нафақат вилоят, балки мамлакат миқёсидаги муҳим воқеа. Қозоғистонда 130дан зиёд этнос вакиллари истиқомат қилади. Мактублар тўпламининг ўзбек тилида чоп этилиши қозоғистонликларнинг бир чанғароқ остида аҳил-тотув ҳаёт кечираётгани, ҳуқуқлари тенглиги, барча имконятлардан тенг фойдаланаётганидан далолат беради.\nДўсимбай ШЕРИМҚУЛОВ, меҳнат фахрийси:\n– “Элбоши мактублари – тараққиёт кафолати” китобининг тақдимотида иштирок этаётганимдан бағоят хурсандман. Бу ўз вақтида қилинган жуда ўринли иш бўлибди. “Жанубий Қозоғистон” вилоят ижтимоий-сиёсий газетаси раҳбари Алишер Ғофуржон ўғлига миннатдорчилик билдираман. Эндиликда ўзбек биродарларимиз Элбоши мақолаларини она тилларида бемалол ўқий оладилар. Қозоқ ва ўзбек халқлари қадимдан дўст, тотув, урф-одатлари, анъаналари ҳам ўхшаш. Ушбу тўплам бу дўстликни янада мустаҳкамлашга муносиб ҳисса қўшади, деб ўйлайман.\nСуннатулло АКРОМОВ, Қозоғистон Ёзувчилар уюшмаси аъзоси, “Чашма” ижодий уюшмаси раиси:\n– Ажойиб тадбирнинг гувоҳи бўлдик. Мана шундай ажойиб китоблар туфайли билимнинг қадрини, зиё қадрини янада чуқурроқ англаймиз. Барчамизга тарихимизни ўрганиб, келажагимизни чамалашга кўмаклашадиган янги имконият муборак бўлсин! Бунинг учун “Жанубий Қозоғистон” газетаси раҳбари Алишер Сотволдиевга, газета жамоасига ташаккурлар айтамиз.\n2017-12-29, 23:36 286


«Босим ва валюта билан муаммолар» - Coca-Cola Turkmenistan фаолиятини тўхтатди\n10:15 / 21.11.2017\nАшхободдаги Coca-Cola Turkmenistan корхонаси ёпилиш арафасида ва маҳсулот ишлаб чиқаришни тўхтатди.\n«Хроника Туркменистана» нашрининг хабар беришича, компания ёпилишга сабаблар сифатида валюта конвертацияси билан боғлиқ мушкулликлар, мамлакатга ичимликлар ишлаб чиқариш учун зарур бўлган таркибий қисмларни олиб киришга алоқадор муаммолар, маҳаллий бизнес-компаниялар томонидан босимни келтиришмоқда.\nАйни дамда мамлакат бозорларида Туркманистонда ишлаб чиқарилган ичимликларнинг аввалги партияларини сотиб олиш мумкин. Ишлаб чиқариш тўхтатилгани туфайли «Кока-Кола» ичимлигининг ҳажми 1 литр бўлган бир бутилкаси учун нарх 4-5 манатдан ($1,1-1,4) 8-9 ($2,2-2,5)га қадар кўтарилиб кетди.\nМаълумот учун, Coca-Cola Turkmenistan мамлакатда 1998 йилдан бери ишлайди. Ишлаб чиқариш ҳажми йилига 88 миллионта бутилкани ташкил этган.


Олий таълим соҳасида Ўзбекистон Республикаси ва Россия Федерацияси ўртасидаги ҳамкорлик фаол ривожланмоқда. Мирзо Улуғбек номидаги Ўзбекистон миллий университетида Россия Федерацияси ҳукумати ҳузуридаги Молия университети билан биргаликда “Молиявий рискларни бошқариш ва суғурта” ва “Ижтимоий соҳада молия ва бизнес” бакалавр дастурларининг яратилиши ҳамкорликнинг муҳим қадамларидан биридир. Суғурта бозори учун мутахассисларни тайёрлаш сифати жуда муҳим. Суғурта таълим тизими нафақат иқтисодий таълим тизимининг муҳим сегменти, балки у умуман суғурта бозорининг асосий таркибий қисми бўлиб, унинг муваффақиятли ишлашини таъминлайди.\nРоссия ва Ўзбекистоннинг ушбу икки етакчи олий ўқув юртлари ўртасида “Қўшма таълим дастурини амалга ошириш тўғрисидаги” шартноманинг тантанали имзоланиши масофадан туриб-онлайн амалга оширилди. Шартномани ЎзМУ халқаро алоқалар бўйича проректор Р.Ширинова ва Россия ҳукумати ҳузуридаги Молия университетининг халқаро ҳамкорлик бўйича проректори А.С.Линников имзолади.\nМаросимда Россия ҳукумати ҳузуридаги Молия университети ходимлари (Суғурта ва ижтимоий иқтисодиёт кафедраси мудири А.А Цыганов, халқаро ҳамкорлик бўлими бошлиғи Л.В.Приходько, халқаро ҳамкорлик бўлими бошлиғи ўринбосари А.В.Середа, Суғурта ва иқтисодиёт кафедраси доценти М.А. Селиванов) ва Ўзбекистон Миллий университети вакиллари ( Иқтисодиёт факультети декани А.Т.Умаров, “Эконометрия ва иқтисодий моделлаштириш” кафедраси мудири Ш.С.Насреддинова, доцент Б.Р.Шамсуддинов, халқаро алоқаларни ташкил этиш бўлими мутахассиси Ш.О.Назирова ) иштирок этишди.\nИхтисослашган фанларни Москва ва Тошкентдаги профессор-ўқитувчилар ўқийдилар. 2020-йили талабаликка қабул қилинганлар учун COVID-19 пандемияси сабаб маърузалар ва амалий машғулотлар онлайн тарзда олиб борилади. Режа асосида ўзбекистонлик талабалар 3 ва 4 курсларда билим олиш учун Россия ҳукумати ҳузуридаги Молия университетида ўқишни давом эттирадилар.\nРоссия ҳукумати ҳузуридаги Молия университетининг суғурта ва ижтимоий иқтисодиёт кафедраси илмий мактаби 20-асрнинг бошларида шаклланган ва бугунги кунда жадал ривожланмоқда. Суғурта илмий мактаби Молия университети билан чамбарчас боғлиқ бўлиб, Москва молия институти-молия академияси- молия университетларида доимий равишда ҳамкорлик қилиб боради. Бу таълим даргоҳининг битирувчилари бугунги кунда МДҲдаги суғурта компаниялариннинг аксарият қисмида фаолият юритишади.\nМолия университетини бугунги вакиллари-Ю.С.Бугаев, Л.А. Орланюк-Малицкая, А.А.Цыганов Россиянинг суғурта тўғрисидаги бугунги кун Қонунларини ишлаб чиқишда фаол қатнашадилар, автомобиль эгаларининг жавобгарлигини мажбурий суғурталашни (OSAGO) ишлаб чиқиш ва жорий этишда қатнашганлар. Бу университет олимлари бугунги кунда Россия суғурта бозорида суғурта назорати ва ўзини-ўзи бошқаришни илгари суришмоқда. Бакалавриат босқичи талабаларининг “Молиявий таҳликаларни бошқариш ва суғурта қилиш” ва “Ижтимоий соҳа бизнеси ва молия” йўналишида олинадиган билимлар, келажакда Ўзбекистоннинг суғурта бозори ва ижтимоий соҳасини ривожланишига хизмат қилади.


ОТ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…) - 21 Января 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Январь » 21 » ОТ ҲАҚИДА ҚИЗИҚАРЛИ ФАКТЛАР (ХОҲ ИШОНИНГ, ХОҲ ИШОНМАНГ…)\n2. Дунё бўйича отларнинг 160 тага яқин тури бор.\n3. Араб отлари дунёдаги энг қиммат отлар ҳисобланади.\n4. Энг йирик от сифатида Бельгия зотига мансуб от тан олинган. Унинг бўйи 10 ёшида 1, 98 метрни ташкил этган. Вазни эса 1451 килограммга тенг бўлган.\n5. Энг майда от деб 1975 йили «Фалабелла» зотли от тан олинган. Унинг лақаби Литтл Памкин бўлиб, бўйи атиги 35, 5 сантиметр, вазни эса 9, 07 килограммдан иборат бўлган.\n6. Энг қиммат нархда Шариф Дансер лақабли отни араб шайхларидан бири 40 000 000 долларга сотиб олган.\n7. Тез югуриш бўйича Мексикада яшовчи Бич Рэкит лақабли отга етадигани йўқ. У от пойгасида соатига 69, 6 км тезликни қайд этган.\n8. Отлар одамга ит каби садоқатли бўлади. Масалан, Қадимий Рим императорларидан бири Калигула ўзининг «Инцитата» лақабли отини жуда яхши кўрган. Шу қадар қаттиқ яхши кўрганки, отни сенатор лавозимига тайинлаган. Худди шу иши учун римликлар унинг кўксига ханжар санчиб ўлдирган.\n9. Александр Македонскийни «Буцефал» лақабли оти 9 марта ўлимдан сақлаб қолган. Навбатдаги жанглардан бирида от ўлим топгач, худди ўша жойга шаҳар қуриб, шаҳарни отининг номи билан номлаган.\n10. Рус подшоси Пётр I «Лизетта» лақабли оти оламдан ўтгач, азбаройи чидай олмаганидан оти учун махсус ёдгорлик ўрнатиш ҳақида фармон берган.\n11. 1923 йили Нью-Йоркда катта от пойгаси ташкил этилган. Пойга пайтида иштирокчилардан бири Фрэнк Хейз инфарктга учради. Аммо оти маррага биринчи бўлиб етиб келди. Фақат ғалабага устидаги эгасининг мурдаси билан бирга эришди.\n12. От кўзлари ёрдамида орқада нима бўлаётганини ҳам бемалол кўриб туради.\n13. Қадимда мордвинлар одати бўйича аёлларга ҳам от миниш учун расман рухсат берилган. Фақат аёл ўз танасини от танасига теккизиб, жониворни ҳақоратламаслиги учун иккита юбка кийиб олиши талаб қилинган.\n14. Ихтирочи Жеймс Уатт буғли машина яратганда, тезлигини от кучи билан ўлчаган. Шундан бери автомобилларнинг мотор кучи от кучи билан белгиланади.\nКатегория: BAXS - TORTISHUV / FIKR MULOHAZA | Ko'rganlar:: 46 | Добавил: www.horazm.net | Теги: #habarlar, #xabarlar, #новости, #Yangilik, #news, #newsuz, #ahborot, #uznews, #Yangiliklar | Рейтинг: 0.0/0


“Ўзбекнефтгаз: “Кўкдумалоқ” конидаги 7 та қудуқ тубдан таъмирлангач, нефтнинг кунлик қазиб олиш ҳажми 321 тоннага кўпайтирилди (Фото) — Teletype\n“Ўзбекнефтгаз: “Кўкдумалоқ” конидаги 7 та қудуқ тубдан таъмирлангач, нефтнинг кунлик қазиб олиш ҳажми 321 тоннага кўпайтирилди (Фото)\n“Ўзбекнефтгаз” АЖ тасарруфидаги Муборак нефть ва газ қазиб чиқариш бошқармаси конларидан нефть қазиб олишни кўпайтириш мақсадида, 2021 йилда нефть қазиб чиқариш кўрсаткичлари ҳажмини ошириш мақсадида “Йўл харитаси” тузилган эди.\nУшбу “Йўл харитаси”да нефть қазиб чиқаришдаги мавжуд муаммолар ва уларни бартараф этишга қаратилган чора-тадбирларнинг ўз вақтида бажарилиши юзасидан Углеводородларни қазиб чиқариш департаменти томонидан кунлик мониторинг олиб борилмоқда.\nБелгиланган тадбирлар доирасида жорий йилда “Кўкдумалоқ” конида 17 та, “Жанубий Кемачи” конида 7 та, “Умид” конида 7 та қудуқда мукаммал таъмирлаш ишлари амалга оширилиши режалаштирилган.\nУшбу саъй-ҳаракатлар натижасида ушбу қудуқлардан қазиб чиқарилаётган нефть маҳсулоти табиий тушишининг олдини олиш ҳамда мавжуд қазиб чиқарилаётган маҳсулот миқдорини бир меъёрда ушлаб туришга эришилади.\nАйни пайтда Муборак нефть ва газ қазиб чиқариш бошқармасига қарашли “Кўкдумалоқ” конидаги 7 та қудуқ тубдан таъмирланди. Улардаги умумий кунлик қазиб чиқариш 314 тоннадан 321 тоннага, яъни кунлик 7 тонна қўшимча нефть қазиб олишга эришилди.\nБундан ташқари, нефть қазиб чиқаришни кўпайтириш мақсадида, “Умид” кони қудуқларида ҳам мукаммал таъмирлаш ишлари олиб борилмоқда.


"Ливерпуль"нинг йирик ҳисобдаги ғалабаси, Бензема - қаҳрамон, "Энфилд"даги ўйинни кутамиз - "Реал" - "Ливерпуль" ўйини ҳақида SPORTS.uz мухбирларининг тахминлари қандай?\n6 апрель, 2021, 18:46\nТеглар:ЕЧЛ | Реал Мадрид | Реал | Ливерпуль\nСайтимиз мухбирлари қандай фикрда?\nБугун футбол ихлосмандлари катта қизиқиш билан кузатадиган ЕЧЛ учрашувлари бўлиб ўтади. Мадридда "Реал" "Ливерпуль"ни қабул қилади. Шунингдек, "Манчестер Сити" Дортмунднинг "Боруссия"сини синовдан ўтказади.\nТан олиш лозим, "Альфредо Ди Стефано" стадионида бўлиб ўтадиган "қироллик клуби"нинг "шаҳарликлар" билан тўқнашуви куннинг марказий ўйини ҳисобланади. Ушбу баҳс олдидан SPORTS.uz ходимлари қандай тахминлар билдирмоқда?\nМенимча, бугун дуранг ёки кичик ҳисобдаги ғалаба қайд этилади. Ҳаммаси "Энфилд"даги учрашувда ҳал бўлади. Клопп олдида анча жиддий вазифа турибди. Жамоа АПЛда муваффақиятсизликка учради ва энди бор эътиборини ЕЧЛга қаратиши лозим.\n"Реал" ҳам кетма-кет бир неча йиллардан буён Евромайдонда омадсизликка учрамоқда. Шу сабабли, Зидан шогирдлари билан аввалги зафарларни такрорлашга ҳаракат қилади. Юқоридаги омилларга кўра, ҳар икки клуб эҳтиёткор футбол намойиш этади ва кўп голлар бўлмайди.\n"Реал" ва "Ливерпуль" қарама-қаршилиги қизиқарли кечишини олдиндан тахмин қилиш қийин эмас. Инглизлар бир неча йил олдинги финал учун ўч олишларига имконият, деган фикрлар кўпроқ авжига чиқмоқда. Устига-устак, бу сафар Салоҳни "синдирадиган" Рамос йўқ. Камига, Варан ҳам майдонга туша олмайди.\nБироқ Зидан шогирдларининг сўнгги пайтлардаги суст ўйинлари ушбу тўқнашувга ўз таъсирини ўтказади, деб ўйламайман. Сабаби, Мадрид клуби ЧЛда доим ўзгача баҳс олиб боради ва юқори нотада тайёргарлик кўради. Ўз ўрнида, Клопп жамоаси катта иштиёқ эвазига устунлик қилиш эҳтимоли ҳам йўқ эмас, аммо барибир "Реал"нинг ғалабасига кўпроқ ишоняпман. Имкониятларни 65% га 35%, деб баҳолайман. Aлбатта, "қироллик клуби" фойдасига!\n"Реал" ҳимояда Рамос ҳамда Вараннинг йўқлиги учун бўш ўйнайди. Ла Лиганинг сўнгги турида клуб 3 ҳимоячи билан тўп суриши машқ қилиб кўрди. «Ливерпуль» билан ўйинда Зидан таваккал қилади. Сабаби, Рамоссиз унинг стратегияси иш бермаслигини билади. Шу боис, Зидан "Эл-капитано"сиз бошқачароқ тўп суришга уринади. Мерсисайдликлар Англиядаги кубоклардан чиқиб кетган. АПЛ кураши ҳам аллақачон якунланган. Жамоа бор эътиборини шу мусобақага қаратади. "Реал" эса, олдинда "эа-класико"ни ўйлаши лозим. Псизологик ва тактик устунлик «Ливерпуль»да. Агар йирик ҳисоб қайд этилмаса ҳам, "қизиллар" юз фоиз ўзи учун қулай натижа қайд этади.\nМенимча, "Реал" олдиндаги кетма-кет 3 та муҳим учрашувнинг барчасини ўз фойдасига ҳал этади. Бу борада Карим Бензема катта саҳнага чиқади, деб ўйлайман. Боиси, Зидан оддий жамоаларга мағлуб бўлса ҳам, грандларни "танобини тортиб қўя олади". Буни биринчи даврадаги "эл-класико"да ҳам кўрганмиз. Ўшанда мадридликлар "Кадис" ва "Шахтёр"га имкониятни бой берган, аммо "Барселона"ни "Камп Ноу"да "ер тишлатганди". Зиданнинг "Реал"и доим фаворитларга қарши кучли ўйин кўрсатган. Шундан экан, "қироллик клуби" бугун ҳам ишончли ҳисобда ғалаба қозонишини тахмин қиляпман.\nАввало, "Реал" ва "Ливерпуль" Европанинг классик жамоалари қаторига киради. Аммо улар ўртасидаги беллашувлар ҳақида фикр билдирганда, доим ҳам драматик учрашувларни кўз олдимизга келтирмаймиз. Уларнинг сўнгги тўқнашуви Бэйлнинг икки фантастик голи ва Кариуснинг икки "фантастик" хатоси билан ёдимизда қолган. Бугунги кунда мазкур жамоаларнинг муаммолари жуда ўхшаш. "Реал"да ҳимоя қўрғони Рамос ҳамда Вараннинг йўқлиги анчагина катта йўқотиш. "Ливерпуль"да эса, Клопп қандай катта қийинчиликларга дуч келаётганлигини ҳаммамиз кўриб турибмиз. Амалга оширилган трансферлар ҳам ўзини оқлаб улгурганича йўқ. Озан Кабак, Константинос Цимикас, Бэн Дэвис каби ҳимоячилар клуб амбицияларини тўлиқ англай олмади. Кичик устунликни "Ливерпуль" томонда дейиш мумкин. Сабаби, трио ўз ўрнида. Улар ўз ўйинини кўрсата олган тақдирда, "Реал"га яхшигина муаммо туғдириши мумкин. "Реал"да эса ҳужум асосан Бенземага боғланиб қолган. Шунинг учун, кичик устунликни инглизлар томонда деган бўлардим.\nЧорак финални супер тўқнашув билан бошламоқдамиз. Тўғри, ҳар икки жамоанинг бугунги ҳолати жуда юқори даражада эмас. Аммо бугун "Реал" ва "Ливерпуль" майдонга чиқади. Номлар ва мураббийлар жаҳон классида. Бевосита ўйинга тўхталадиган бўлсак, бугун ким майдон марказидаги курашларда устунлик қилса, ўша ғалаба қозонади. Ҳар икки клубнинг ҳужум ва ҳимояда жиддий муаммолари бор. Зидан Ла Лига ва ЕЧЛга бирдек эътибор қаратишга мажбур. Боз устига, Вараннинг ҳам йўқотилиши Мадрид томони учун катта бош оғриқ. Менимча, "қизиллар" бу камчиликдан унумли фойдалана олади. Мане ва Салаҳнинг ҳимоячилар томонидан алоҳида қўриқланиши Диогу Жота учун ажойиб имкониятлар тақдим этиши шубҳасиз. Умумий қилиб айтадиган бўлсам, бугунги ўйинда "қаймоқранглилар"нинг кичик ҳисобдаги ғалабасини тахмин қиляпман. Аммо "қизиллар" ҳам гол ура олади!\n"Реал"нинг "Ливерпуль"га қарши ўйин қайдномаси эълон қилинди. 5 нафар етакчи "Энфилд"га бормайди!


ВИЗА АЗОБЛАРИ « Ўзбекистон Халқ Ҳаракати\n05 April 2012 - 9:47\nМустақиллик даврида Ўзбекистон Республикаси фуқароларининг турли хорижий мамлакатларга турли юмушлар билан чиқиши ва улардан кириши кундан кунга ортиб, шу юзадан аҳолининг паспорт идораларига мурожаатлари кўпаймоқда. Ўзбекистон қонунчилигида паспорт тизими билан боғлиқ барча масалаларнинг қатъий қоидалари белгилаб берилган. Аммо Хоразм вилояти ички ишлар бошқармаси қошидаги Фуқароларни хорижга чиқариш ва виза бериш бўлимига (ОВИР) виза олиш учун борган фуқаролар паспорт тизимида ишлаётган милиция ходимларининг иш юритишидан ниҳоятда норози бўлмоқдалар.\nХалк орасдиа, ушбу бўлимга мурожаат қилганларнинг, унда ишлаётган таниш-билишлари бўлса ёки маълум миқдорда яширинча пул бериб, тил топишсалар, ишлари тез битади, деган гаплар юрибди.. Бошқа фуқаролар эса мазкур ОВИР мухрини олиш учун аслида режимда 10 кун муддат белгиланган бўлса-да, ҳатто бир ой, икки ойлаб кутишларига тўғри келмоқда. Фуқаролар бўлим мутахассисларининг “Эрта кел, индин кел”, деган баҳоналаридан безор бўлиб кетишган. Фуқаро шу келадиган кунида иши бутишини ўйлаб, чет мамлакатга сафар учун билет олиб қўяди. Лекин яна фақат ваъда олиб, билет пули куйиб кетади. ОВИР ходимлари, чўзилиш бизларга боғлиқ эмас, дейдилар. Ҳужжатларда бирон бир камчиликни топиб, аниқ гап ҳам айтмайдилар.\nХоразмдаги ҳар бир фуқаро мазкур даргохга келиб кетиши учун ўрта ҳисобда 6000 сўмдан 20000 сўмгача пулни фақат транспорт учун сарфлайди. Агар у ОВИРга 10 марта келиб кетса, сарфланадиган харажат миқдори қанча бўлишини ўйлаб кўринг. Яна “Эртага келинг” деган жавобнигина кутиш учун туш пайтигача вақт сарфланади. Шу аснода бирон бир кафеда овқатланишга ҳам ортиқча пул сарфлашга мажбур бўлинади. Бугунги иқтисодий танглик ҳолатида, фуқароларнинг кун кўриши қийин кечаётган бир пайтда бўлим ходимларининг бепарволиги аҳолига қимматга тушмоқда.\nҚолаверса, бўлим олдида ўнлаб-юзлаб одамлар тўпланиб қолади. Вағир-вуғир, қичқириқларни эшитасиз. Кутаётганларнинг ўтириб дам олиши учун бирорта ҳам стул йўқ. Навбатда икки-уч соатлаб оёқда тикка туриш кони азоб. Чунки унда тартиб йўқ. Навбатсиз кирадиганлар қандайдир йўллар билан ишини тез битириб кетади. Бу бошқаларнинг жаҳли чиқишига, жанжал чиқаришига сабаб бўлади. Шу ерда ишловчи милиция ходимлари эса бунга асло эътибор беришмайди. Бўлим деворларида конунни тушунтирувчи консультатив кўргазмали материалларни кўрмайсиз. Фуқаролар учун фақат битта эълон осиб қўйилган холос.\nУзун, тартибсиз навбатлар ва уларда юзага келадиган жанжаллар фақат юқорида тилга олинган бўлимдагина эмас, паспорт идорасининг барча бўлимларида одатий ҳолга айланган. Милиция ходимларининг сансоларлиги ишни чигаллаштириб юборади. Улар фуқаролар ишини битирмасликнинг ажойиб баҳонасини ўйлаб топишган. “Электр қуввати узилиб қолди, чироқ ўчиб қолди”, дейишади, тамом вассалом. Сиз шалвираган ҳолда орқага қайтаверасиз.\nФуқароларнинг исм-фамилиялари тез-тез ўзгартирилмоқда. Тўғри, бу қонуний ва ФҲДЁдан ҳужжатларни тўғрилаш орқали амалга оширилади. Аммо бундай ўзгартиришлар уни ўзгартирган шахснинг фарзандларига, мол-мулкига, кейинги ҳаётига салбий таъсир қилмаслиги керак. Бундан ташқари, айрим шахслар, паспортида ўзга давлатнинг депортация муҳри борлигини, жиноятчилигини яшириш учун ғараз мақсадларда фирибгарлик йўлида исм-фамилиясини ўзгартириб, янги паспорт олаётгани ҳеч кимга сир эмас. Паспорт идораси ходимларини бундай оқибатлар қизиқтирмай қўйган.\nҚонунни талаб қилсангиз, сиздан ёмон одам йўқ. Ҳамма айбни ўзингизга ағдариб, йўқ жойдан камчилик топадилар. Паспорти ёки ўлтиримлигигида бирон кичик камчилиги бўлган фуқаролар қонунда кўрсатилмаган катта жарималарни тўлашга мажбур қилинади. Бу тўланадиган маблағлар қаёққа кетаяпти, давлатгами ёки милиция ходимининг чўнтагигами, буни аниқлаш жуда қийин. Паспорт тизимидаги ходимлар фуқаронинг ҳужжатларидаги ҳар қандай камчиликдан фойдаланиб қолишга уринадилар. Рўйхатга қўйилишидаги муаммолар, мамлакатдан чиқариб юборилиш ҳолати, паспорт олаётганда етарли ҳужжатларни олиб келмаганлиги ва бошқалар, шулар жумласидандир.\nЮқорида келтирилган фактлар мониторинг давомида сўраб-суриштирилди ва фуқаролар билдирган эътирозларга таянган ҳолда, “Нажот” фуқароларнинг ҳақ-ҳуқуқлари бузилган, деб, эътироф этилиши мумкинлигини билдиради. Бундан ташқари, “Нажот” раисининг ўзи виза олиш учун мурожаат жараёнида юқоридаги муаммоларга дуч келган. “Нажот” ўз навбатида Хоразм вилояти ҳокимлиги, вилоят ИИБ, туман милиция бўлимлари, қонунни назорат қилувчи прокуратура ва бошқа ҳуқуқ-тартибот идораларининг маъсул ходимларидан мазкур ишларни яхшилашни, фуқароларнинг эркин ҳаракат қилишлари учун шарт-шароит яратиб беришни ва қонун белгилаб берган муддат ичида шахсни тасдиқловчи ҳужжатга эга бўлишини таъминлашни сўрайди.


Лушин ва Шояхметов жавоб беради\n20.05.2009 10:58 | Чемпионат\nОлий лига жамоалари ўртасида Ўзбекистон чемпионати баҳсларининг 10-турида ён чизиқ ҳакамлари кўплаб қўпол хатоларга йўл қўйишди.\nУшбу тур доирасида ўтказилган “Пахтакор”-“Нефтчи” ҳамда “Локомотив”-“Олмалиқ” учрашувларида урилган айрим голларда ён чизиқ ҳакамларининг хатоси катта эканлиги Тошкентда “А” сертификати учун ўтказиладиган мураббийларнинг ўқув ва малака ошириш курсларида муҳокама марказида бўлди.\n“Пахтакор”нинг “Нефтчи”га қарши учрашувида киритилган 3-голда ён чизиқ ҳаками Владлен Лушиннинг хатоси ўйинда йирик ҳисобнинг қайд этилишига олиб келди, - дейди Ҳакамлар ва назоратчилар қўмитаси раиси Рустам Акрамов. - Лушин ўйиндан ташқари ҳолатда киритилган голни инобатга олиб, пойтахтликлар фойдасига қарор қабул қилган”.\nМазкур учрашувнинг эртасига бўлиб ўтган “Локомотив”-“Олмалиқ” учрашувида эса, деярли ҳудди шундай ҳолатда ён чизиқ ҳаками Равил Шояхметов меҳмонлар фойдасига қарор қабул қилган.\nИккала ҳакам ҳам ўйин қайдномаларида келтирилганидек, 8 баллдан юқори баҳо олишган.\n“Негадир, сўнгги вақтларда ён чизиқ ҳакамларимиз орасида ўйиндан ташқари ҳолатларда урилган голларда хато қилиш тенденцияси кучайиб бормоқда. Бунга ишқибозларимиз ҳам салбий муносабатда бўлаяптилар. Уларни тўғри тушунаман. Чунки, бу каби хатолар футболнинг жозибасини ўлдиради. Бир турда шундай хатонинг қайд этилиши бизни ташвишга солаяпти. Масалага эътиборсизлик билан ёндашиш нотўғри. Аввало, бош мураббийлар норози бўлишади. Ундан ташқари, ҳакамларнинг обрўси ҳам кескин тушиб кетади. Қолаверса, ён чизиқ ҳакамларининг ҳам хатолари жазоланмагани етмагандек, яхши баҳо олишга ҳалақит бермайди деб ўйлай бошлайдилар”, - дейди Рустам Акрамов.\nТошкентдаги мураббийлар курсига раҳбарлик қилаётган профессор Акрамов, шунингдек, ҳакамлар ўйиндан ташқари ҳолатларни қайд этишда бироз пауза қилишлари, сониялар бўлса ҳам ўйлаб кўришлар лозимлигини уқтириб ўтди.\n“Хатоларда ҳимояланганмасмиз. Ҳаммамиз ҳам хато қиламиз. Аммо, уни такрорламаслик керак. Айниқса, ундан кимдир жабр кўрадиган бўлса, бу ёмон оқибатларга олиб келади”, - дея таъкидлади Рустам Акрамов.\nМураббийлар курсларида ҳакамлик савияси, фаолияти ҳақида маъруза ўқиётган ФИФА рефериси Валентин Коваленко ҳам ушбу масала ҳақида фикр билдирар экан, биттагина савиясиз ҳакам кўп сонли тажрибали ҳакамлар тўплаган нуфузга саноқли дақиқалар ичида путур етказишини айтиб ўтди.\n“Савиясиз ҳакамликка футболнинг ушбу бўғинини назорат қиладиган органлар томонидан назорат борлигини, улар жазосиз қолмаслигини, энг аввало, ишқибозлар, журналистлар, футбол жамоатчилиги билсин. Хато ўз вақтида ва жойида тўғриланиши мақсадга мувофиқдир”, - дейди Коваленко.\nФИФА реферисининг фикрини Акрамов тўлдиришга ҳаракат қилар экан, бу каби хатоларнинг қайд этилиши Ҳакамлар ва назоратчилар қўмитаси, қолаверса, Федерациянинг ҳакамлик масалалари билан шуғулланувчи бошқармаси фаолиятида камчиликлар борлигидан дарак эканлигига ишора қилди.\nЎзбекистон Футбол Федерациясининг Ҳакамлар ва назоратчилар қўмитаси 20 май куни навбатдаги мажлисини ўтказади. Унда 10-турдаги ҳакамлик даражаси муҳокама қилиниб, юқоридаги ҳолатлар юзасидан сирдарёлик Лушин ва пойтахтлик Шояхметовларга тегишли чоралар қўлланади.\n“Биз таҳлилий комиссияга ушбу ҳакамларнинг баҳосини пасайтиришни тавсия қиламиз. Бу қарорни эса, қўмита мажлиси ўтказилганлиги ҳақидаги протокол билан расман тасдиқлаймиз”, - дейди Рустам Акрамов.\nЭслатиб ўтамиз, “Пахтакор”-“Нефтчи” учрашувида хизмат қилган Лушин 8,2 ҳамда “Локомотив”-“Олмалиқ” баҳсининг ён чизиқ ҳаками Шояхметов 8,4 баҳо олганди. Уларнинг ҳар иккиси ҳам 20 май куни соат 12:00 да бўлиб ўтадиган йиғилишга таклиф этиладилар.<?xml:namespace prefix = o ns = "urn:schemas-microsoft-com:office:office" />


Қишлоқ хўжалиги маҳсулотини (буғдой) ни қайта ишлашга бериб, ун ва кепак кирим қилдик.\nКелтирилган ҳолатда буғдой давал хом ашёси ҳисобланиб, корхонангиз буюртмачи сифатида уни қайта ишлаш учун бошқа корхонага берган.\nДавал хом ашёси билан боғлиқ операцияларнинг буюртмачида бухгалтерия ҳисоби АВда 15.03.2010й. 2086-сон билан рўйхатга олинган Низомга мувофиқ юритилади.\nДавал хом ашёси қайта ишловчига берилганда унинг қиймати балансдан ҳисобдан чиқарилмайди, балки 1070 "Четга қайта ишлаш учун берилган материаллар" счётида ҳисобга олинади. Буғдойни қайта ишлаш учун тўланган хизмат ҳақи давал маҳсулотларини (ун ва кепак) кирим қилишда уларнинг баланс қийматига киритилади.\nАгар ушбу ҳолатда кепак чиқинди сифатида кирим қилинса, у келгусида фойдаланиш ва/ёки сотиш мумкин бўлган қиймати бўйича 1090 "Бошқа материаллар" счётининг дебетига кирим қилинади.\nУн нима мақсадда фойдаланишига қараб тегишли счетга киритилади, масалан, хом ашё сифатида қаралса-1000 счетга, ишлаб чиқаришда фойдаланилса-тегишли ишлаб чиқариш счетларига, тайёр маҳсулот сифатида бўлса – 2800 счетга кирим қилинади.\nУмумий ҳолда давал хом ашёси билан боғлиқ операциялар бухгалтерия ҳисобида қуйидагича акс эттирилади:\nДавал хом ашёсини қайта ишлашга берилганда\n1070 "Четга қайта ишлаш учун берилган материаллар"\n1000 "Материалларни ҳисобга олувчи счётлар"\nДавал хом ашёсини қайта ишлаш шартномасида кўзда тутилган миқдорда бўнак тўловлари амалга оширилганда:\n4330 "Бошқа берилган бўнаклар"\nДавал хом ашёсининг қийматини ишлаб чиқариш харажатларига олиб борилганда\nИшлаб чиқаришни ҳисобга олувчи счётлар (2000; 2300; 2500; 2600; 2700)\nДавал хом ашёсини қайта ишлашдан олинган маҳсулот хўжалик фаолиятида келгусида фойдаланиш учун келиб тушса\nДавал хом ашёсини қайта ишлаш бўйича бажарилган ишлар қиймати қайта ишлашдан олинган маҳсулот қийматига олиб борилганда (маҳсулот бевосита келгусида хўжалик фаолиятида фойдаланиш учун келиб тушганда)\nТўланган бўнакларни ҳисобга олиш\nАЁҚШ нақд пул тушумини банка топширади (туман банкига), банк эса ушбу тушумни асосий ҳисоб рақамга жўнатади. Ушбу операцияларни акс эттириш учун 1С-дастурида 57.02 “йўлдаги ўтказмалар” счети очилган ва ДТ 57.02 КТ 51.30 проводка берилади. Кейин ушбу тушган пул бошқа ҳисоб рақам ўтказилади.... Далее


Президент Халқ қабулхоналари: сирдарёликларнинг ҳеч бир муаммоси ўз ечимини топай қолмайди! - Халқ сўзи\n15:10 19 Май 2020 Жамият\nБугун Сирдарёда юзага келган фавқулодда ҳодиса оқибатларини бартараф этишда Халқ қабулхоналари ҳам муносиб иштирок қилмоқда. Жумладан, Қорақалпоғистон Республикасидаги, Тошкент шаҳри ва вилоятлардаги Халқ қабулхоналари секторлар раҳбарлари ҳамкорлигида “Саховат карвон”лари Сирдарё вилоятига мунтазам жўнатилмоқда. Сув тошқинидан зарар кўрган Сардоба, Оқолтин ва Мирзаобод туманлари аҳолиси учун шу кунга қадар жами 1 миллиард сўмдан зиёд 38 турдаги кундалик ҳаёт учун зарур маҳсулотлар олиб келиниб, эҳтиёжманд оилаларга етказилди. Булар асосан озиқ-овқат маҳсулотлари, кийим-бошлар, рўзғор буюмлари, гигиена воситалари ва бошқа буюмлардан иборатдир.


Ишки ислер министри: «Жаслық» колониясы халықаралық шөлкемлер арасында да унамсыз ат алған » Zaman.uz\nИшки ислер министри Пўлат Бобожонов «Жаслық» колониясының жабылыўы бойынша түсиник берип, биринши мәрте усы мәкемедеги қамалғанлардың санын мәлим етти. Бул ҳаққында «Газета.уз» сайты хабар бермекте.\nӨзбекстан ишки ислер министри Пўлат Бобожонов президент Шавкат Мирзиёевтиң Қарақалпақстан Республикасы ИИМге қараслы 19-санлы қәнигелестирилген жазаны өтеў колониясының (Жаслық колониясы) сапластырылыўы ҳаққындағы қарары бойынша түсиник берди.\nМинистр 1999-жылда Қоңырат районының Жаслық поселкасында қурылған мәкемениң жабылыўы «мәмлекетимиздиң сиясий турмысында ҳәм дүнья жәмийетшилигиниң алдында оғада үлкен әҳмийетке ийе», деп атап өткен «Өзбекстан 24» телеканалына берген интервьюсинде.Министрдиң сөзлерине бола, ол жерде аўыр ҳәм оғада аўыр жынаятларды ислеген ҳәм узақ мүддетли еркинен айырыў жазасына ҳүким етилген шахслар сақланып келинбекте. Бул колония тек ғана бизиң пуқараларымыз арасында емес, ал халықаралық шөлкемлер арасында да унамсыз ат алған колония есапланады.\n«Бул колонияны ҳүрметли Президентимиздиң қарары менен сапластырыў керек болды? Бириншиден, жайласыўы – Нөкис қаласынан 300 км, Қоңырат районының орайынан болса 180 км қашықлықта. Екиншиден, ықлымын алсақ, қыста қатты суўық, жазда оғада ыссы. Жазаны өтеп атырған шахслар, олардың туўысқанлары. жақынларының келип-кетиўлерине де жүдә нақолай»,-деди ол.\n«Сиз бир көз алдыңызға келтирип көриң, Ферғана ўәлаятынан, Әндижан ямаса Сурхандәрья ўәлаятынан ата-ана ямаса перзентлери менен сол жерде жазаны өтеп атырған шахсты көриў ушын келиў оғада көп жолды басып, Жаслық посёлкасына баратуғын еди» деген Пўлат Бобожонов.\nОл «Жаслық» колониясында 5000 нан 10000 адамға шекем, сондай-ақ, 5000 ға шекем диний экстремистлердиң сақланатуғынлығы ҳаққындағы мағлыўматларды бийкарлады.\n«Бул мәкемениң бүгинги күндеги лимити 1100 орын. Ҳәзирги күнде 395 қамалған шахс сақланбақта ҳәм олардың тек ғана 10 проценти диний-экстремистлик жынаятлар ушын жынайый жуўапкершиликке тартылған шахслар», – деди министр.\nИИМге бир ай мүддетте «Жаслық»та сақланып атырған судланыўшыларды суд тәрепинен белгиленген тәртип түрине муўапық ишки ислер уйымларының басқа да жазаны өтеў колонияларына өткериў тапсырылды.\nПўлат Бобожонов Президенттиң 2017-жылдан берли 4000ға шамалас судланыўшыларға кеширим бергенлигин атап өтти. Оның сөзлерине қарағанда. азат етилген шахслар мәмлекет ҳәм жәмийет итибарынан жете қалып атырғаны жоқ. Мәселен, Рамазан ҳайыты алдынан 361 адам жазаны өтеўден толық азат етилип, шаңарағы ҳәм жақынларының қушағына қайтарылды.\nИИМ басшысы колонияның жабылыўы ҳаққындағы қарар Өзбекстанның халықаралық абырайына унамлы тәсир көрсететуғынлығын атап өтти.\nЖазаны орынлаў мәкемелеринен азат етилген айырым қатламдағы шахслар үстинен суд тәрепинен ҳәкимшилик қадағалаў орнатылады\n03 апр, 21:28


ЎЗБЕКИСТОН РЕСПУБЛИКАСИ ОЛИЙ СУДИОЛИЙ СУД РАИСИ ҚОРАҚАЛПОҒИСТОНДА САЙЁР ҚАБУЛ ЎТКАЗДИ from\nОЛИЙ СУД РАИСИ ҚОРАҚАЛПОҒИСТОНДА САЙЁР ҚАБУЛ ЎТКАЗДИ\nФуқароларнинг суд ҳокимиятига ишончини орттириш, келиб тушаётган мурожаатларни жойида ҳал қилиш мақсадида Олий суд раиси К. Комилов Ўзбекистон Республикаси Президентининг Қорақалпоғистон Республикасидаги Халқ қабулхонасида сайёр қабул ўтказди.\nСайёр қабулда фуқаролар ва тадбиркорлик субъектларининг жиноий, фуқаролик, маъмурий ва иқтисодий судларига оид мурожаатлари тингланди.\nҚабул давомида жами 21 нафар фуқаро қабул қилиниб, уларнинг уй-жой, мол-мулк, оммавий ҳуқуқий муносабатлар, жиноят ишлари бўйича суд қарорларидан норозилиги, маъмурий ҳуқуқбузарлик билан боғлиқ масалалар юзасидан мурожаатлари тингланди.\nХусусан, 6 нафар фуқаронинг аризаси Олий судда назорат тартибида ўрганиб чиқиш учун қабул қилинган бўлса, 15 нафар фуқарога шикоят қилиш тартиби ва муддатлари, юқори инстанцияларга мурожаат қилиш ҳуқуқлари юзасидан тушунтириш берилди.\nХозирда сайтда – 203:\nмехмонлар – 181\nботлар – 22